Zbog čega je važan "Mali Šengen" za Balkan: Profesor Pajović objasnio koji su najvažniji benefiti za Srbiju | Najnovije vesti - Srbija danas\n29.10.2020. • 14:17 Srbija Danas\nU deklaraciji, koju su nakon trilateralnog sastanka u Novom Sadu prošle godine, potpisali predsednik Srbije Aleksandar Vučić i premijeri Albanije i Severne Makedonije Edi Rama i Zoran Zaev, navodi se da su potpisnici, svesni odgovornosti oblikovanja sudbina svojih zemalja, posvećeni jačanju mira, jednakosti, vladavine prava i prosperiteta za sadašnje i naredne generacije u jugoistočnoj Evropi. O značaju same inicijative za osnivanje "Malog Šengena" za postizanje dugoročnog mira na Balkanu razgovarali smo sa profesorom Fakulteta društvenih nauka Slobodanom Pajovićom.\nProfesor Slobodan Pajović istakao je da je kroz istoriju u regionu bilo pokušaja saradnje, ali nažalost sa veoma niskim rezultatima, te tako treba istaći da je inicijativa za "Malim Šengenom" nešto što već sada pokazuje predispoziciju da zemljama u regionu donese mnogobrojne benefite.\n- Pokušaji pokretanja saradnje i integracije u našem regionu imaju relativno dugu tradiciju i nažalost malo rezultata. Prisetimo se da je u Atini održana i Balkanska konferencija (1930. godine) koja je promovisala ideje ekonomske saradnje u regionu. Tako je i nastala Balkanska komora, potpisana Balkanska poštanska konvencija, itd. Za vreme Hladnog rata bilo je još nekoliko inicijativa regionalnog karaktera kao što su Balkanska federacija ili Balkanski pakt i tek krajem dekade sedamdesetih godina prošlog veka pokreće se inicijativa regionalne prekogranične saradnje Alpe-Jadran koja je okupila regije iz Austrije, Jugoslavije, Mađarske i Nemačke. Nešto kasnije pokreće se Kvadrigonala (Austrija, Mađarska, Italija i SFRJ), zatim Pentagonala (priključenjem tadašnje Čehoslovačke) i Heksagonala (nakon priključenja Poljske). Konačno formira se Srednjoevropska inicijativa (1992. godine). Iz ovih primera se vidi da je regionalna balkanska saradnja potisnuta širim konceptom saradnje između tadašnje EZ i zemalja Srednje i Jugoistočne Evrope. Posledično, benefiti od učešća u ovim inicjativama bili su ograničeni i anulirani krizom i raspadom bivše SFRJ. Ovaj kratak istorijski pregled bio je neophodan kako bi se ukazalo na veliki značaj pojave "Malog Šengena" kao inicijative koja izvorno nastaje u regionu i podrazumeva učešće država iz regiona. Takođe, potencijalno "Mali Šengen" može ojačati međunarodni položaj ovih zemalja i biti dodatna alatka za brže pristupanje EU. Da bi "Mali Šengen" bio uspešan mora se usaglasiti jedan fleksibilni okvir saradnje otvoren ka svim nacionalnim društvima, interakciji na različitim nivoima, intenziviranju saradnje u onim oblastima koje vode ka relaksaciji regionalnih napetosti i rivaliteta. Takođe je važno za Srbiju, kao pokretača "Malog Šengena" da pokaže spremnost za podeljeno liderstvo što u praksi ne znači gubitak liderstva, već upravo podrška za ovu njenu inicijativu. Realizacija "Malog Šengena" nesumnjivo predstavlja model za dugoročno jačanje mira u regionu, uspostavljanjem direktnog povezivanja na nivou društva u najširem smislu i to putem mreže saradnje u raznim oblastima - istakao je profesor Fakulteta društvenih nauka Slobodan Pajović.\n- Praksa je pokazala da održivost ovakvih regionalnih inicijativa zavisi od nekoliko unutrašnjih i spoljašnjih faktora, odnosno od stepena zavisnosti datog regiona i prisutnosti spoljnih faktora i interesa. Ukoliko uzmemo za primer Višegradsku grupu videćemo da je politički konsenzus imao potencijal da grupa opstane i nakon ulaska u EU i NATO, odnosno da usaglašeno zastupa interese zemalja članica u najznačajnijem evropskom integracionom modelu. Takođe je važno ukazati da je ova grupa uspela da održi progresivan trend regionalne saradnje obezbeđujući dovoljno potencijala da se ostvari zajedničko delovanje na međunarodnoj sceni. S druge strane, imamo primere koji pokazuju da su takve inicijative nakon uspešno okončane prve faze razvoja prerasle u viši stepen saradnje. Na primer, Grupa Kontadora je nakon postizanja mira u Centralnoj Americi transformisana u Rio grupu za regionalnu političku saradnju. Potom je Rio grupa prerasla u Zajednicu latinskoameričkih i karipskih država (CELAC) koja funkcioniše kao stalni međuvladin mehanizam za političku saradnju. Iz ovoga se može zaključiti da dugoročnost i održivost zavise direktno od unutrašnjih karakteristika datog regiona, istorijskog nasleđa, spremnosti država da usaglase ciljeve i načine funkcionisanja integracionog modela, odnosno ostvare podsticajni balans između nacionalnih i grupnih interesa - objašnjava profesor Pajović.\nProfesor Pajović je objasnio na primerima dobre prakse od čega zavisi celokupan uspeh "Malog Šengena", ali i šta je to od čega zavisi u kome smeru bi se takva regionalna saradnja razvijala i koje pogodnosti bi svaka od članica imala na tom putu saradnje i razvoja.\n- Počevši od sredine devedesetih godina prošlog veka praksa je pokazala da se dugoročno mir i bezbednost jedino mogu postići ukoliko odnosi unutar datog regiona uđu u fazu složene međuzavisnosti. Da bi do toga došlo neophodno je ostvariti širi regionalni konsenzus za rešavanje svih problema putem pregovora, razviti ili ojačati institucionalnu strukturu inicijative i obezbediti da pored vladinih predstavnika u njoj učestvuje i nevladin sektor, razne specijalizovane institucije, "think thank", univerziteti, fondacije, itd. Radi se o složenom procesu harmonizacije regionalnih interesa koji moraju biti teritorijalno, vremenski i tematski određeni. U stručnoj literaturi takvi modeli saradnje i integracije nazvani su alternativnim, a samim tim oni su mnogo fleksibilniji, pragmatičniji i oslobođeni glomazne administracije koju podrazumeva klasična institucionalizacija bilo kog modela integracije. U svetu imamo zaista dosta primera alternativne političke saradnje koja je rezultirala pozitivnim rešenjima u domenu mira, bezbednosti i razvoja. Što se tiče okruženja naše zemlje bilo je i ima inicijativa koje su se različito razvijale bez obzira što su sve polazile od političkog konsenzusa. Najuspešniji primer je već spomenuti model Višegradske grupe sa kojim Srbija ima odlične odnose. Njihov polazni politički konzensus bio je u odluci da zemlje članice što pre ostvare ekonomsko-političku tranziciju ka demokratiji i tržišnoj ekonomiji, pristupe NATO paktu i EU. Mada su ovi ciljevi bili vremenski, teritorijalno i tematski određeni grupa je nastavila sa praksom usaglašavanja interesa i u okvirima EU, što dodatno ukazuje na potencijal ovakvih inicijativa. Kada se radi o pitanjima regionalnog mira i bezbednosti ukazao bih iz naše perspektive na veliki značaj iskustava Grupe Kontadora koja je uspešno okončala svoje aktivnosti u Centralnoj Americi, sprečila internacionalizaciju krize, njeno vojno rešenje i tako usmerila čitav proces u sferu političke stabilnosti, demokratije i ekonomsko-socijalnog razvoja tog dela Latinske Amerike. Pri tome, treba uzeti u obzir činjenicu da su centralnoameričku krizu produbljivali vanregionalni faktori, posebno SAD i tadašnji SSSR. Ukratko, da bi "Mali Šengen" uspeo on mora biti višeslojna i decentralizovana inicijativa sa punom političkom podrškom vlada zemalja koje se opredeljuju da učestvuju u tom projektu saradnje i integracije - zaključio je profesor Fakulteta društvenih nauka Slobodan Pajović.\nSlobodan Pajević Fakultet društvenih nauka Mali Šengen


Gradsko veće o peticiji "Libergrafa" za zaštitu klisure Đetinje - Užice online\nOdgovor Gradskog veća\nPovodom dostavljene peticije o postupku revizije akta o proglašenju Predela izuzetnih odlika „Klisura Đetinje” lokalna samouprava se oglasila u zahtevanom roku i podnosiocu peticije, Građanskoj čitaonici „Libergraf” dostavila odgovor u kome se navodi da je Grad Užice dostavio dopis Ministarstvu životne sredine. Dopisom se Predlog akta o proglašenju Predela izuzetnih odlika „Klisura Đetinje” povlači iz procedure pribavljanja saglasnosti zbog usaglašavanja sa izmenama Zakona o zaštiti prirode.\nUz peticiju lokalnoj samoupravi dostavili smo i novi predlog akta o proglašenju Predela izuzetnih odlika „Klisura Đetinje”, usklađen sa odredbama Zakona o izmenama i dopunama Zakona o zaštiti prirode, te sa zaključcima javnih konsultacija, održanih u Svečanoj Sali Gradske kuće u Užicu 27. decembra 2021. godine. Gradsko veće se zahvalilo na dostavljenom predlogu, navodeći da će ga uzeti u obzir prilikom izrade nove odluke.\nU dobijenom odgovoru Gradskog veća navodi se da će nadležni organ izraditi novi predlog akta i dostaviti ga Opštini Čajetina radi dobijanja njihove saglasnosti. Nakon toga, sprovešće se procedura javnog uvida i javne rasprave, o čemu će javnost biti blagovremeno obaveštena.\nKako vremenski okvir u kom se može očekivati sprovođenje javne rasprave nije naznačen, a time i odgovor Gradskog veća prilično nekonkretan u smislu realizacije podnetih zahteva, „Libergraf” će nastaviti da prati korake koje preduzima lokalna samouprava i da insistira na što skorijoj realizaciji postupka zaštite klisure reke Đetinje.\nNa bolničkom lečenju 181 kovid pacijent


TotalCar.rs » Vožnja u “japankama” opasna po život\nistraživanje, novo, vožnja\n0 komentara 3601 pregleda\nIstraživanje sprovedeno u Engleskoj otkriva da je vožnja u “japankama” odgovorna za više od 1,4 miliona saobraćajnih udesa godišnje. Šta više, stručnjaci su izračunali da je vožnja u “japankama” opasnija od vožnje u cipelama sa visokom potpeticom.\nNaime, u “japankama” je potrebno 0,04 sekundi da se noga sa papučice gasa pomeri na papučicu kočnice, što pri brzini od 60 kilometara na sat produžava zaustavni trag za dodatnih 3,5 metara. Reakcija sa cipelama sa visokom potpeticom iznosi 0,02 sekundi. Takođe, sa “japankama” je i manji pritisak na kočnicu.\nJedan od deset vozača priznaje da mu se “japanka” podvukla ispod papučica i da je u poslednjem trenutku izbegao udes. Još više zabrinjava podatak da 60 posto vozača upravlja automobilom u neodgovarajućoj obući (cipele sa visokom štiklom, platforme, sandale, bosi…), kao i da petina ispitanih vozača nije razmišljala o tome da vožnja u “japankama” nije bezbedna.\nDeset posto dama priznalo je da je za volan selo u obući u kojoj, zbog oblika ili štikle, jedva da mogu da hodaju, dok određen broj kaže da im je estetika važnija od bezbednosti i da se nikada neće odreći vožnje u “japankama”.


Vučić: Bio bih najveći demokrata kada bih se odrekao Kosova i RS - Sputnjik Srbija\n22:37 22 April 2021\nVučić: Bio bih najveći demokrata kada bih se odrekao Kosova i RS\n14:37 09.12.2020 (osveženo 14:44 09.12.2020) Preuzmite kraći link\nPredsednik Srbije Aleksandar Vučić izjavio je, posle svega što se juče po pitanju KiM čulo u američkom Kongresu, da je sada jasno da je bio u pravu kada je govorio o posledicama izbora u SAD na Srbiju, te dodao da se nada da će administracija Džozefa Bajdena imati drugačiji stav od onoga što je izneto u Kongresu.\nEngel, predsednik Komiteta za spoljne poslove američkog Predstavničkog doma, rekao je juče da Srbiji neće biti odobreno članstvo u EU, sve dok ne prizna Kosovo.\n"Nije samo Engel, svi su to rekli. Sada se vidi koliko sam bio u pravu, kada sam pre nekoliko nedelja govorio, ne skrivajući ništa, bez ličnih simpatija (o izborima u SAD). Ovakvi stavovi nisu nešto što ide na ruku Srbiji", rekao je Vučić.\n"Nadam se da će nova amdinistracija imati drugačiji stav i politiku u odnosu na ono što je izneto u Kongresu. Naše je da vodimo svoju politiku", rekao je Vučić\nSrbiju čekaju pritisci\nVučić ocenjuje da je jasno da ćemo se suočavati sa najvećim pritiscima i da ćemo biti u teškoj sitaciji.\nTaj komentar izneo je povodom debate u američkom Kongresu, u kojoj se čulo da se od nove administracije u Vašingtonu očekuje da privoli Srbiju da prizna nezavisnost tzv. Kosova, te podseća da SAD imaju ekonomske i diplomatske instrumente uticaja.\n"Sad će biti još teže", zakjučuje.\n"Ono što mi smeta, ne mogu da kažem da me brine, je da se u Srbiji neki raduju misleći da je to upereno proitv mene. Nije. To je upereno protiv svakoga u Srbiji", dodaje.\nKaže i da je njegova obaveza da čuva ovu zemlju, i da zbog toga neće reći ružnu reč o Eliotu Engelu i Medlin Olbrajt.\n"Da potpišem akt nezavisnosti Kosova i odreknem se RS bio bih najveći i najlepši demokrata...garantujem da bih dobio Nobelovu nagradu za mir", dodaje.\nNa sastanku albanskih lobista u Komitetu za spoljne poslove Predstavničkog doma Kongresa SAD juče je preporučeno budućoj administraciji Džozefa Bajdena da SAD moraju da se udruže sa Evropskom unijom kako bi se smanjio uticaj Rusije i Kine na Zapadnom Balkanu i kako bi Srbija bila naterana da prizna nezavisnost Kosova.


kada se nastavlja teniska sezona korona virus jul ili avgust\nProfesionalni teniski turniri neće moći da se igraju ni u muškoj, ni u ženskoj konkurenciji do 13. jula, saznaje španska „Marka“. Ipak, ukoliko ni do tog datuma ne bude sve bezbedno i ne stiša se pandemija, taj termin bi mogao da bude ponovo pomeren i to na 3. avgust.\n"Poslednji datum do kog bi teniska sezona mogla da se nastavi je početkom avgusta", prenosi pisanje ovog lista "Sport klub".\nU tom slučaju ne bi bili odigrani turniri u Hamburgu, Njuportu, Bostadu, Los Kabosu, Gštadu, Umagu, Atlanti i Kicbilu u muškoj konkurenciji, kao i u Bukureštu, Lozani, Palermu, Jurmali i Nju Hejvenu u ženskoj konkurenciji.\nTakođe, ni ATP ni VTA turneja neće moći da se nastave ni u Vašingtonu, s obzirom na to da je zdravstvena situacija u Sjedinjenim Državama ozbiljna (u toj zemlji je 961.969 inficiranih do ove nedelje, 26. aprila, od čega je 53.530 lica, nažalost, preminulo). Već je prethodno otkazan i turnir u Montrealu, a za tim rešenjem krenuće i organizatori turnira u Torontu.\nPostoji nada da će teniseri i teniserke na teren u Sinsinatiju, što bi bio odličan uvod za US Open.\nIpak, očekuju se velike organizacione prepreke, s obzirom na to da će gotovo sigurno biti poteškoća prilikom putovanja, naročito kada je u pitanju SAD.\nU svakom slučaju, sledi po svoj prilici treće odlaganje datuma kada bi tenis mogao da se vrati na "velika vrata". Govorilo se prvo o 2. maju, a sada i o 13. julu, odnosno 3. avgustu kao poslednjem rešenju.


Stefanović: Neću da se kandidujem, lažu za diplomu - Glas Podrinja\n(9. jul 2019.)\nStefanović: Neću da se kandidujem, lažu za diplomu\nMinistar unutrašnjih poslova i funkcioner Srpske napredne stranke (SNS) Nebojša Stefanović izjavio je danas da nije kandidat niti će biti kandidat za predsednika SNS i istakao da boljeg predsednika od Aleksandra Vučića nema.\nStefanović je za televiziju Prva rekao i da je njegova politička karijera povezana za Vučića i da podržava to što Vučuć radi.\n"Ne vidim boljeg predsednika od Aleksandra Vučića. Što se mene tiče tu se priča završava - lično niti sam bio kandidata, niti sam danas, niti ću biti. Ja nisam neko ko će biti predsednik SNS, moja politička karijera je vezana za Aleksandra Vučića, ja prodržavam ono što on radi i ne postoji bolji kandidat za to mesto", rekao je Stefanović.\nOn je kazao da će do decembra kada će se održati skupština SNS videti šta će biti, ali da lično misli da niko nije bolji za mesto predsednika SNS od Vučića, i to ne samo zbog stranke nego i zbog Srbije.\nUpitan da li će ipak pristati ako u stranci budu tražili da preuzme funkciju predsednika, on je istakao da ne može ništa da se traži od njega. "Ja sa predsednikom imam otvoren odnos, a pošto objektivno ne postoji bolji od njega ne treba tražiti lošije rešenje", rekao je Stefanović.\nUpitan za optužbe da je falsifikovao i fakultetsku diplomu, on je kazao da lideri Saveze za Srbiju "lažu" i da će verovatno pokušati da mu ospore i diplomu osnovne škole.


Predsjednik Crne Gore Milo Đukanović primio je predstavnike učesnika “Konferencije mladih parlamentaraca Evropske Unije i Zapadnog Balkana”, koju je organizovala Skupština Crne Gore i Odbor za međunarodne odnose i iseljenike.\nPredsjednik Crne Gore kazao je da je prisustvo Konferenciji velikog broja poslanika zemalja EU i ZB priznanje organizatoru, Parlamentu, ali i državi Crnoj Gori koja je posvećeni promoter evropskih vrijednosti na Balkanu. Ukazao je na očigledne posljedice predugog izbivanja Regiona izvan EU i njenog sistema vrijednosti, ekonomsko i demokratsko zaostajanje koje je generisalo stalnu nestabilnost na ovim prostorima. U tom smislu istakao je da je naše uvjerenje da ukoliko ovaj region želimo da učinimo pouzdano stabilnim, kao šansu za jačanje evropske konkurentnosti na globalnoj sceni, a ne kao izvor nestabilnosti, onda je jedini mogući odgovor –integracija. Crna Gora je posvećena ostvarivanju tog cilja, kazao je Đukanović sa uvjerenjem da će, uz podršku susjeda i drugih članica EU biti prva naredna članica, kada god Unija odluči da je za to vrijeme. Uz punu saglasnost sa izborom glavnih tema Konferencije, Predsjednik je ukazao na značaj očuvanja vizije ujedinjene Evrope, koju upravo mlade generacije političara najbolje razumiju. ”Mi kao Evropljani moramo biti svjesni da nemamo globalnu konkurentnost, ako nijesmo ujedninjeni”, poručio je Predsjednik. On je podsjetio na značaj ideja Berlinskog procesa infratsrukturno, energetsko i informatičko povezivanje regiona sa Evropom u cilju njegovog razvoja i napretka paralelno sa procesom ispunjavanja uslova za članstvo. “Važno je da Evropa pokaže punu spremnost i odgovornost za dalji razvoj Regiona”, ocijenio je Predsjednik. Posebno je ukazao na važnost usvajanja novih znanja na ovim prostorima, imajući u vidu duboko zaostajanje ZB u vremenu najintenzivnijeg tehnološkog razvoja na globalnoj sceni.


Auto struka - autoelektričar, Ada, Aleksandrovac, Aleksinac, Apatin, Aranđelovac, Arilje,…\nAutoelektričar servisira, održava, proverava ispravnost, vrši popravku i zamenu električnih i elektronskih uređaja i sistema na vozilima. Dobar i pouzdan autoelektričar bi trebalo da postavlja električne instalacije i mrežnu opremu na vozilima na osnovu električnih šema, da pronalazi i otklanja kvarove na instalacijama i mrežnoj opremi vozila. Takođe, ovaj zanatlija bi trebalo da obavlja kontrolu kvaliteta izvršenih autoelektričarskih radova u skladu sa normativima i drugim propisima.\nU okviru svojih kurseva elektrotehničke struke, akademija Oxford u svojoj ponudi ima i šestomesečni kurs za autoelektričara. Po završetku obuke za autoelektričara svaki naš kandidat će biti osposobljen da navede vrste i elemente električnih instalacija i mrežne opreme, da razlikuje vrste električnih simbola i objasni način postavljanja električne instalacije na vozila. Škola za autoelektričara podrazumeva pripremu polaznika da objasne postupke i pravila povezivanja električnih i elektronskih uređaja na instalacije, ali i da razlikuju vrste i načine upotrebe alata i uređaja za izradu i postavljanje električnih instalacija i mrežne opreme. Uz teorijsko poznavanje ovih postupaka, kandidati će na obuci za autoelektričara biti osposobljeni da postave i povežu električne i elektronske uređaje na instalacije, da provere ispravnost te instalacije i da upotrebe odgovarajući alat.\nKurs za autoelektričara akademije Oxford pružiće vam priliku da se upoznate sa pojmom ECU-a i CPU-a, da saznate šta su to senzori sistema i da objasnite njihov princip rada (senzor temperature rashladne tečnosti, temperature vazduha i protoka).\nU našoj školi za autoelektričara naučićete šta je enkoder i kakav je njegov princip rada, šta je Hallov efekat, čemu služi „Knock“ senzor i kakva je svrha senzora brzine automobila.\nOva obuka za autolektričara podrazumeva najbolju mogućnost da se na sveobuhvatan način, pouzdano i kvalitetno pripremite za obavljanje ovog traženog zanimanja.\nPraktični deo obuke je, svakako, najvažniji. Praksu ćete moći da obavljate u servisu sa kojim akademija Oxford ima poslovnu saradnju i ona ne ulazi u cenu kursa. U okviru cene kursa dobićete priručnik, polaganje završnog ispita i sertifikovanu diplomu.\nCena kursa i obuke za autoelektričara je 15,000 RSD


Joksimović i Perl: Bilateralni odnosi unapređeni i kroz saradnju sa Višegradskom grupom\nMinistarka za evropske integracije Jadranka Joksimović razgovarala je danas sa novoimenovanim ambasadorom Poljske u Srbiji Rafalom Perlom poželevši mu uspešan mandat i izrazivši uverenje da će budućom saradnjom zajednički doprinositi jačanju političkih i ekonomskih odnosa dveju država, kao i daljoj podršci Poljske evropskim integracijama naše zemlje.\nMinistarka Joksimović izjavila je tom prilikom da je članstvo Srbije u Evropskoj uniji naše opredeljenje koje se jasno ogleda i u strateškim ciljevima koje je nova vlada sebi postavila. „Spremni smo da na reformama u ključnim oblastima radimo još više jer su te reforme preduslov za brži društveno-ekonomski napredak Srbije“, naglasila je ministarka.\nPosebno je bilo reči o Ekonomsko-investicionom planu za Zapadni Balkan, za koji su se sagovornici saglasili da je značajan vid podrške Evropske unije ovom regionu, koji treba da pospeši dugoročni privredni oporavak, podrži zelenu i digitalnu tranziciju, jača veze u regionu i doprinese bržem pristupanju Uniji. „Za nas je ključno da se iz ovih fondova podrže projekti povezivanja koji vode ka održivom rastu ekonomija, zapošljavanju i boljem standardu svih naših građana“, rekla je Joksimović.\nJoksimović očekuje da će do kraja godine biti održana Međuvladina konferencija kako bi Srbija predstavila dosadašnje reformske rezultate i strateške planove u daljem procesu pristupanja Evropskoj uniji kao i da bi se od Evropske komisije i zemalja članica dobio nešto detaljniji uvid u primenu nove metodologije koju je Srbija prihvatila.\nAmbasador Perl je izjavio da Poljska podržava evropski put Srbije, kao i napore koje naša zemlja preduzima da ubrza unutrašnji reformski proces, ali i onaj koji doprinosti razvoju i stabilizaciji čitavog regiona Zapadnog Balkana. Naglasio je i da postoje velike mogućnosti za dalje jačanje bilteralne saradnje, kao i veza sa Višegradskom grupom, kao važnom regionalnom inicijativom i da će taj zadatak biti u fokusu njegovog mandata.\nMinistarka je posebno istakla da jedan od prioriteta u procesu evropske integracije jeste i jačanje bilateralne političke i ekonomske saradnje sa državama članicama EU, kao i saradnje u realizaciji razvojne pomoći koje od tih zemalja dobijamo.\nTags: ambasador Poljske, EU, Jadranka Joksimović, Rafael Perl\nU užičkoj bolnici 17 pacijenata na intenzivnoj nezi\nVučević: Dugo ćemo se sećati dobrote srca patrijarha Irineja


EXPRES VESTI - Oliver Ivanović prebačen u mitrovičku bolnicu\nOliver Ivanović prebačen u mitrovičku bolnicu\tAutor: expres 14 | 08 | 2015\tKOSOVSKA MITROVICA- Lider Građanske inicijative SDP Oliver Ivanović, nakon osam dana štrajka glađu u zatvoru, prebačen je danas po podne u bolnicu u Kosovskoj Mitrovici, rečeno je Tanjugu u toj zdravstvenoj ustanovi.\nDirektor Zdravstvenog centra u Kosovskoj Mitrovici Milan Ivanović naveo je da je Oliver Ivanović doveden iz zatvora i tamo primljen u 17:35.\nDr Ivanović je kazao da je lider Građanske inicijative SDP doveden na interno odeljenje bolnice u Kosovskoj Mitrovici, pregledan i primljen u intenzivnu jedinicu, gde je priključen na monitor.\n"Njegovo zdravstveno stanje se prati i određene dijagnostike su sprovedene. Očigledno da je štrajk glađu uticao na njegovo zdravlje, ali ostavićemo da se završe sve dijagnostičke procedure pa da onda govorimo o tome", rekao je on. Kardiolog dr Milan Jakovljević rekao je da je Ivanović pregledan i da je prvi zaključak da je njegovo zdravstveno stanje narušeno i da zahteva bolničko lečenje. "U toku su dijagnostičke procedure, on je primljen i priključen na monitor, njegovo zdravstveno stanje se prati iz minuta u minut i prve prave informacije o obimu narušenog zdravlja imaćemo sutra, kada ćemo održati konferenciju za štampu", rekao je on.\nIvanovićeva supruga Milena Popović Ivanović izjavila je Tanjugu da joj je drago što je Oliver prebačen u bolnicu, jer će biti pod stalnim nadzorom lekara zato što je njegovo stanje loše. Ona je dodala da je njen suprug odbio da primi infuziju, da odbija da uzima hranu i istajan je u onome što je započeo. Oliver Ivanović je štrajk glađu u zatvoru u Kosovskoj Mitrovici započeo 7. avgusta sa zahtevom da mu se omogući odbrana sa slobode u procesu koji se vodi protiv njega pred međunarodnim sudskim većem Osnovnog suda u ovom gradu.\nOn je započeo štrak glađu nakon što je Euleksovo sudsko veće donelo odluku da mu produži pritvor za još dva meseca, do 6. oktobra.\nNjegov slučaj povezan je sa još četvoricom Srba - srpskim policijskim pukovnikom Dragoljubom Delibašićem, kojem je Euleks u sredu takođe produžio pritvor za još dva meseca.\nSuđenje ovoj petorici Srba, koji su negirali krivicu, zvanično je počelo 18. decembra, do sada je saslušano blizu 50 svedoka tužilaštva a nastavak suđenja u Osnovnom sudu u Kosovskoj Mitrovici zakazan je za 10. septembar. Vlada Republike Srbije ranije je i za Ivanovića i za Delibašića dala garancije da će oni biti dostupni ovdašnjem pravosuđu svakog trenutka, ukoliko im se omogući odbrana sa slobode.\n« Pajtić: Neverovatne tvrdnje Stefanovića\tNagrada "Dr Zoran Đinđić": Univerzitet u NS nosilac nagrade »


Marić: Potrebna nam je podrška, teško da neko može zamijeniti ovu Upravu | FK Tekstilac - Derventa\nMarić: Potrebna nam je podrška, teško da neko može zamijeniti ovu Upravu\nMnoge i raduju sva ova dešavanja i bili bi najsrećniji da se klub vrati na stare grane\nIako su se fudbaleri Tekstilca već oglasili saopštenjem, te žele sastanak i daju podršku Upravi u ostavci, još jedan od njih se pojedinačno oglasio, dijete kluba i kondicioni trener ekipe Dušan Marić.\nPrema riječima člana UO Davora Pijetlovića u izjavi za sportsport.ba rekao je da su igrači spremni na niža pirmanja, te da se i dijela odreknu sve zbog klub, te da žele dogovor i njihov ostanka, a Marić je istako da je to najmanje što može da se uradi za ovaj klub, grad i ljude u njemu.\n„Svi dobro znamo da niko ne bi mogao da zamijeni već sada 'bivšu' Upravu i borićemo se svim snagama da je vratimo. Ako ne uspijemo, svjesni smo da će ovo biti ponor našeg kolektiva, ali vjerujem da ćemo uspjeti. Vjerovatno mnoge i raduju sva ova dešavanja i bili bi najsrećniji da se klub vrati na stare grane“, kaže Marić.\nIstiče on, da sve ovo što se izdešavalo u ovoj polusezoni, valjda se moralo jednom desiti.\n„Bez pojačanja, kartoni, povrede tokom čitave godine i još mnogo drugih stvari i pokušali smo dati sve od sebe, ali morali smo još više. Danas nam treba Vaša podra više nego ikada, kako nama igračima, ljudima iz Uprave, ljudima koji su iskreno uz ovaj klub. Moramo izaći iz svega ovoga zajedno jaki i u budućnosti ćemo biti još jači“, naglašava Marić i još jednom poziva da ih podržite, te obećava da će ekipa sve dati od sebe kako bi opet uživali na tribinama i sa ponosom govorili da je Tekstilac iz vaše Dervente.\nIgrači stali uz Upravu: Pružaju podršku i žele da ostanu u klubu


Garuda otkazuje porudžbine 49 boinga "737 maks 8"\nTanjug 22. marta 2019. 19:49\nDŽAKARTA – Indonežanska aviokompanija „Garuda“ zahteva od američkog proizvođača aviona „Boinga“ otkazivanje oko pet milijardi dolara vredne narudžbine 49 aviona tipa „737 maks 8“, navodeći da je izgubila poverenje u taj model letelice nakon dve fatalne nesreće koje su se dogodile u poslednjih šest meseci.\nKako je javio AP, u pitanju je prva najava otkazivanja narudžbine ovog novog tipa „Boinga“, nakon što je više desetina zemalja odlučilo da zabrani prelet i poletanje ovih modela u svom vazdušnom prostoru zbog fatalnih nesreća u Indoneziji i Etiopiji.\n„Garuda“, koja je 2014. godine naručila 50 „boinga 737 maks 8“, do sada je dobila samo jedan ovakav avion prošle godine.\nPortparol Garude Iksan Rosan izjavio je danas da je indonežanska kompanija prošle sedmice „Boingu“ poslala pismo u kojem zahteva poništavanje ugovora vrednog 4,9 milijardi dolara.\nKompanija je do sada platila 26 miliona dolara „Boingu“.\n„Garuda“ se pridružila kompanijama širom sveta koje su odlučile da privremeno prizemlje svoje boinge 737 maks 8, prizemljivši svoj jedan „boing 737 maks 8“.\n„Putnici uvek pitaju kojim tipom aviona će leteti, a u letelice maks 8 su izgubili poverenje. To će naneti štetu našem poslovanju“, rekao je Rosan Asošijejted presu.\nPrema njegovim rečima, predstavnici „Garude“ i „Boinga“ susrešće se sledeće nedelje u Džakarti kako bi se dogovorili o detaljima otkazivanja porudžbine preostalih 49 aviona.\n„Ne želimo da koristimo avoine tipa maks…ali možda možemo da ih zamenimo drugim tipom „Boingovih“ aviona“, dodao je Rosan.\n„Boing 737 maks 8“ „Etopijen erlajnsa“ srušio se ovog meseca nedugo posle poletanja iz Adis Abebe. U toj nesreći je poginulo svih 157 putnika i članova posade.\nPrethodno se 29. oktobra 2018. „boing 737 maks 8“ indonežanskog privatnog avioprevoznika „Lajon era“ srušio 12 minuta posle poletanja sa aerodroma u Džakarti. U toj nesreći poginulo je svih 189 putnika i članova posade.


Počinje postavljanje vibracionih traka u blizini škola\nAkcija povećanja sigurnosti saobraćaja u blizini obrazovnih ustanova i projekta “Smirivanje saobraćaja” promovirani su danas, na prvi dan školske 2012/2013. godine, tokom posjete ministara saobraćaja i obrazovanja, nauke i mladih KS Harisa Lulića i Fahrudina Oručevića, te federalnog ministra obrazovanja i nauke Damira Mašića Osnovnoj školi “Edhem Mulabdić”.\nRiječ je aktivnostima koje podrazumijevaju obnavljanje postojećih i postavljanje novih posebnih objekata na cestima u blizini škola radi smanjenja brzine kretanja vozila, a koje je u okviru akcije „Smirivanja saobraćaja“ pripremilo Ministarstva saobraćaja Kantona Sarajevo. U blizini školskih objekata planirano je postavljanje zvučnih traka, koje pri prijelazu vozila proizvode tihe vibracije, te na taj način upozoravaju vozače na vožnju po uspostavljenom ograničenju brzine kretanja.\nOva mjera preduzima se radi povećanja bezbjednosti učenika u saobraćaju, a zvučnim trakama bi se skretala pažnja vozačima da se nalaze u zoni škole gdje je ograničenje brzine. Inače, osnovni cilj akcije „Smirivanja saobraćaja“ je zaštititi najmlađe učesnike u saobraćaju i obezbijediti im siguran put do škole. Planirano je da akcija bude realizirana u narednih 45 dana, a za prvu fazu implementacije Ministarstvo saobraćaja KS osiguralo je neophodna sredstva.\n- Kako bismo učenicima u našem kantonu zaželjeli sretan polazak u novu školsku godinu, odlučili smo obznaniti i početak realizacije ovog životno značajnog projekta, jer je njihova sigurnost prioritet svih nas, pa i ministarstva na čijem sam čelu - istakao je ministar Lulić, te dodao da očekuje da će ovaj projekt u daljim fazama podržati i općinski nivoi vlasti.\nOvom prilikom razgovarano je i o tretiranju segmenta saobraćajne kulture u nastavnom planu i programu u okviru predmeta Tehnička kultura. Ministar Lulić je kazao da će eksperti iz oblasti saobraćaja držati predavanja o ovoj tematici u svim osnovnim školama na području KS.\n- Izuzetno sam sretna što projekt postavljanja ‘ležećih policajaca’ i vibracionih traka počinje od naše škole. Prioritet je da djecu koja idu u područnu školu na Bistriku zaštitimo, jer je škola u blizini frekventne saobraćajnice - naglasila je direktorica Aida Omesoftić, te iskazala spremnost da ova škola bude prva u kojoj će saobraćajni stručnjaci održati predavanja.\nBilo je riječi i o novom sistemu udžbeničke politike i o upotrebi jednog udžbenika za jedan predmet, čime je stvorena mogućnost da više generacija koristi iste udžbenike. Ministar Mašić je informisao sve prisutne i o bitno smanjenim cijenama udžbenika, ali i o projektu besplatnih udžbenika za sve prvačiće u FBiH.\n- Naša namjera je da u budućnosti osiguramo besplatne udžbenike za što veći broj učenika, posebno onih u nižim razredima, kao i za sve one koji se nalaze u stanju socijalne potrebe - kazao je ministar Mašić, ističe se u saopćenju Federalnog ministarstva obrazovanja i nauke.


Obuka za računovođe na temu sprečavanja pranja novca i finansiranja terorizma\nPrva u seriji obuka za računovođe na temu sprečavanja pranja novca i finansiranja terorizma održana je u petak, 26. juna 2009. godine. Obuku su organizovali Uprava za sprečavanje pranja novca Republike Srbije, USAID-ov Projekat podrške ekonomskom razvoju Srbije i Savez računovođa i revizora Srbije. USAID-ov konsultant Kenet Volandes (Kenneth Volandes) i predstavnici Uprave za sprečavanje pranja novca su održali prvi trening u prostorijama Saveza računovođa i revizora Srbije.\nOva obuka je deo inicijative Uprave za sprečavanje pranja novca da unapredi znanje iz ove oblasti kod svih obveznika inadzornih organa, po novom Zakonu o sprečavanju pranja novca i finansiranja terorizma, koji je usvojen ove godine. U saradnji sa USAID-om, obuke za banke, nadzorna tela i druge institucije već su planirane za jesen 2009. godine. Obuka koja je održana bila je fokusirana na novi zakon, ulogu računovođa u procesu otkrivanja i sprečavanja pranja novca, dobru međunarodnu praksu, praktične primere i etičke dileme koje računovođe mogu da imaju.\nObuci su prisustvovali 30 odabranih polaznika koji su po završetku dobili sertifikat o odslušanom kursu. Polaznici su budući treneri koji će imati zadatak da obuče svoje kolege u regionu.\nObuka je deo USAID-ove pomoći, projekta tehničke pomoći u vrednosti od 20 miliona $, koju implementira Deloitte Consulting LLP. Cilj ovog projekta je jačanje kapaciteta ključnih finansijskih institucija u Srbiji kako bi se olakšao tranzicioni put Srbije ka efikasnoj i uspešnoj tržišnoj ekonomiji.\nZa više informacija o ovom događaju možete se obratiti Upravi za sprečavanje novca na mejl adresi: uprava@apml.org.rs\nUprava za sprečavanje pranja novca je finansijska obaveštajna služba Republike Srbije, nadležna za sprovođenje Zakona o sprečavanju pranja novca i finansiranja terorizma. Uprava prikuplja, analizira i čuva podatke i informacije dobijene od obveznika.


Info 24 - Brnabić na Samitu Kine i zemalja Centralne i Istočne Evrope ; Snažna podrška Srbiji od Mađarske i Kine - Info 24\nPredsednica Vlade Republike Srbije Ana Brnabić razgovarala je na Samitu Kine i zemalja Centralne i Istočne Evrope u Budimpešti sa predsednikom Vlade Mađarske Viktorom Orbanom kao i sa premijerom NR Kine Li Kećiangom, sazanje redakcija portala Info 24.\nU razgovoru sa premijerom Vlade Mađarske ocenjeno je da je potrebno još više unaprediti ekonomsku saradnju dve zemlje.\n“Pored infrastrukture i saobraćaja, oblasti kojima treba da nastavimo da unapređujemo saradnju su energetika, poljoprivreda i vodoprivreda, telekomunikacija, bankarstvo, kao i banjski turizam i preogranična saradnja”, naglasila je Brnabić.\nPredsednica Vlade Srbije je istakla da su dobrodošla veća mađarska ulaganja i učešća iz te zemlje u zajedničkim projektima, obzirom da je Srbija merama fiskalne konsolidacije i sveobuhvatne reforme, još iz predhodnog perioda, uspela da kreira povoljno i stimulativno okruženje, značajno sigurnije za investitore.\n“Stabilnost i uspešan razvoj odnosa Srbije i Mađarske u obostranom su i prioritetnom interesu” , zaključili su u razgovoru Brnabić i Orban.\nBrnabić se zahvalila mađarskom premijeru na kontinuiranoj podršci procesu evroske integracije Srbije.\nU razgovoru sa premijerom Vlade NR Kine, ocenjeno je da su politički odnosi Srbije i Kine izvanredni i karakteriše ih sveobuhvatno strateško partnerstvo.\n“Veoma smo ponosni na trilateralni projekat modernizacije železničke pruge Beograd – Budimpešta, koji je za Srbiju najvažniji infrastrukturni projekat. To vidimo kao početak kompletiranja celokupne železničke mreže Srbije” , naglasila je Brnabić u razgovoru.\n“Članstvo u Evropskoj uniji ključni je spoljnopolitički cilj Srbije, a Srbija je u potpunosti opredeljena za nastavak i produbljivanje saradnje sa Kinom u svim oblastima”, izjavila je predsednica Vlade. “Nedvosmislena podrška Kine po pitanju Kosova i Metohije, a posebno sprečavanju tzv.”Kosova” da postane član UNESKO, potvrda su tradicionalnog prijateljstva dve zemlje i dva naroda”, istakla je Brnabić i dodala da Srbija dosledno podržava politiku “jedne Kine”.\nUkupna vrednost zajedničkih projekata Srbije i Kine u ovom trenutku iznosi 6 milijardi dolara. Najveća investicija u domaćem energetskom sektoru u poslednje tri godine je izgradnja novog bloka TE Kostolac B3, koji je započet polaganjem kamena temeljca.\nPored energetskih i infrastukturnih projekata, Srbija i Kina razvijaju saradnju i u drugim oblastima. Jedan od glavnih prioriteta Srbije je projekat industrijskog parka Borča, u kojem se očekuju velika kineska ulaganja.\nNajveće zadovoljstvo postignuto na Samitu je potpisivanje Memoranduma o razumevanju o saradnji na Projektu Beograd – Budimpešta, kao i otpočinjanje radova na tom projektu.\nTags: ana brnabic, Evropa, Kina, Madjarska, premijer, samit, srbija\nInfo 24 - Useljavanje izbegličkih porodica u Beogradu ; Većinu izbegličkih stanova nelegalno zaposela druga lica\nInfo 24 - Slobodan Trkulja i Balkanopolis zapalili Sava Centar: Slavili smo ljubav i muziku koja nas je spojila!


Preko 5 miliona eura za zapošljavanje | Mladi Nikšića\nPreko 5 miliona eura za zapošljavanje\nNa sjednici, kojom je predsjedavala Ranka Pavićević, u okviru raspoloživih sredstva za mjere aktivne politike zapošljavanja, prednost je data realizaciji mjera javnih radova, koji se odnose na pružanje pomoći ranjivim kategorijama društva i to kroz programe :“Asistenti u nastavi”, “Njega starih lica” i “Personalni asistemnnti”.\nZa program “Asistenti u nastavi” opredijeljeno je 300.000 eura, za finansiranje 250 asistenata,. Lica koja će biti uključena u ovaj program već su osposobljena za pružanje tehničke pomoći djeci sa posebnim potrebama uključenoj u inkluzivno obrazovanje. Ovo ujedno predstavlja i realizaciju Zaključka Vlade kojim je Zavod za zapošljavanje u obavezi da za školsku 2015/2016 godinu obezbijedi kontinuitet u realizaciji i finansiranju ovog veoma značajnog programa.\nHumanitarni koncert folklornih ansambala u subotu na Sceni 213


Ministar Dačić razgovarao sa ambasadorkom Slovačke\nsreda, 06. jul 2016.\nPrvi potpredsednik Vlade i ministar spoljnih poslova Republike Srbije Ivica Dačić razgovarao je danas u Ministarstvu spoljnih poslova sa ambasadorkom Slovačke Dagmar Repčekovom.\nMinistar Dačić čestitao je Slovačkoj na preuzimanju predsedavanja Savetu EU i poželeo uspeh u ostvarivanju postavljenih prioriteta. Izrazio je nadu da zaokupljenost EU i njenih članica posledicama britanskog referenduma neće bitnije izmeniti politiku proširenja EU.\nMinistar je naglasio da je za Srbiju je veliko ohrabrenje najava da će poglavlja 23 i 24 biti otvorena tokom ovog meseca, što predstavlja i priznanje svim naporima koje je Republika Srbija uložila u proces evropske integracije.\nU skladu sa prioritetima slovačkog predsedavanja, od kojih je jedno i nastavak politike proširenja, šef srpske diplomatije izrazio je očekivanje da će se do kraja 2016. godine steći uslovi i za otvaranje drugih pregovaračkih poglavlja, a pre svega poglavlja 5, 20, 25, 26, kao i da će Slovačka, zajedno sa nama, raditi na tome da se ovaj ambiciozni plan ostvari.\nKada je reč o učešću predstavnika nadležnih resora na neformalnim sastancima u organizaciji slovačkog predsedavanja Savetu EU, istaknut je interes Republike Srbije da na njima učestvuje.\nNa sastanku je razmotrena i aktuelna situacija po pitanju migracija, kao i mogućnosti za konkretne projekte u okviru jačanja bilateralne saradnje, koja je obostrano ocenjena kao veoma dobra.\nKljučne reči: Slovačka Ivica Dačić Ministar spoljnih poslova Evropska Unija (EU)


Zahvaljujući "MK grupi": Besplatan odmor za lekare u luksuznim hotelima (VIDEO) | Novosti.RS\nZahvaljujući MK grupi: Besplatan odmor za lekare u luksuznim hotelima (VIDEO)\n26. 05. 2020. u 22:52\nPrimopredaja poklona u Ministarstvu zdravlja\nNA čelu sa svojim osnivačem i velikim humanistom Miodragom Kostićem, kompanija "MK grupa" daruje besplatan trodnevni odmor za medicinske radnike u Srbiji, Sloveniji i Hrvatskoj. Tokom juna, jula i avgusta, lekari i medicinsko osoblje Klinike za infektivne i tropske bolesti u Beogradu, Kliničkog centra Vojvodine, kovid-bolnica u Ljubljani, Mariboru, Celju, Golniku i Zagrebu moći će da se odmore i relaksiraju u luksuznim hotelima "Grand" na Kopaoniku, "Kempinski palas" u Portorožu i "Kempinski hotel adrijatik" u Savudriji u hrvatskom delu Istre.\nPrilikom primopredaje donacije za lekare iz Srbije, ministar zdravlja u Vladi Republike Srbije dr Zlatibor Lončar je poručio:\n- Zahvaljujem "MK grupi" što je na svom radaru imala zdravstvene radnike, i hvala što su im omogućili da se u njihovim objektima oporave od napornog rada, onoga što su uradili i rezultata koje su postigli. Siguran sam da će taj boravak značiti radnicima i da će se dobro oporaviti, a nakon toga vratiti svojim obavezama i nastaviti da brinu o zdravlju naših građana.\nJovan Purar, direktor "MK grupe", rekao je da je pandemija virusa korona pokazala da društvena odgovornost kompanija nije i ne može biti samo izraz njihove dobre volje, već da je to nužnost ako želimo imati humano i odgovorno društvo.\n- Upravo sa tom idejom, kompanija "MK grupa" je u toku leta obezbedila besplatan trodnevni odmor za 450 lekara i drugog medicinskog osoblja u svojim hotelima u Srbiji, Sloveniji i Hrvatskoj. Posebno nam je drago što ćemo u našem hotelu "Grand" na Kopaoniku ugostiti 250 zaposlenih Klinike za infektivne i tropske bolesti u Beogradu i Kliničkog centra Vojvodine. Ovo će biti naš mali doprinos u borbi protiv pandemije i istovremeno izraz naše duboke zahvalnosti za najveći teret, koji su u toj borbi upravo podneli lekari i drugo medicinsko osoblje - izjavio je Jovan Purar, direktor "MK grupe".\nGoran Stevanović, direktor Klinike za infektivne i tropske bolesti, pri Kliničkom centru Srbije, pohvalio je ovaj gest pažnje i poštovanja prema medicinskim radnicima.\n- Boravak u vašem hotelu značiće zdravstvenim radnicima koji mesecima nisu imali nijedan slobodan dan. Hvala vam što ste prepoznali naš značaj i napore, i našli snage u okviru svojih mogućnosti i na indirektan način dali svoj doprinos u borbi protiv virusa - rekao je docent dr Stevanović, prilikom uručenja vaučera za boravak lekara i medicinskog osoblja Klinike za infektivne i tropske bolesti.\nDirektorka Kliničkog centra Vojvodine prof. dr Edita Stokić rekla je da joj je drago što je "MK grupa" odlučila da i oda priznanje medicinskim radnicima i nagradi ih.\nAleksandar i Miodrag Kostić\nPRIKLjUČILI SE NA POČETKU, ODBILI POMOĆ\nMIODRAG Kostić, predsednik kompanije "MK grupa", odmah na početku proglašenja vanrednog stanja u zemlji, priključio se borbi protiv virusa kovid 19 ustupanjem smeštajnih kapaciteta hotela u Novom Sadu na korišćenje Institutu za javno zdravlje Srbije "Dr Milan Jovanović Batut". Takođe, "MK grupa" i njene članice su tokom pandemije izdvojile gotovo pola miliona evra za nabavku medicinske opreme i humanitarnih paketa za stanovništo Srbije. Istovremeno, pomenute kompanije su donele odluku da ne koriste mogućnosti koje proizlaze iz uredaba koje je Vlada usvojila za pomoć privredi i time ostavile na raspolaganje pet miliona evra budžetu Republike Srbije. Za obezbeđivanje ovog besplatnog odmora za regionalne lekare izdvojeno je 200.000 evra i ovaj projekat predstavlja krunu svih dosadašnjih aktivnosti koje je "MK grupa" realizovala tokom pandemije izazvane virusom korona.


Priština prisvaja svu nepokretnu imovinu registrovanu na ime SFRJ\nNa osnovu odluke kosovske vlade koju je potpisao Isa Mustafa, sva nepokretna imovina registrovana na ime SFRJ, odnosno Republike Srbije i Autonomne pokrajine Kosovo, registruje se na ime Republike Kosovo kao vlasnika imovine.\nKatastarska agencija se obavezuje da registruje pravo svojine u registar imovinskih prava u zakonom predviđenom roku.\nPovodom odluke kosovske vlade kojom se, kako se navodi, prisvaja sva nepokretna imovina Republike Srbije i Autonomne pokrajine Kosovo i Metohija, u Beogradu su sa direktorom Kancelarije za Kosovo i Metohiju razgovarali predstavnici Srba u kosovskim institucijama, gradonačelnici i predsjednici opština u pokrajini.\nDirektor Kancelarije Vlade Srbije za Kosovo i Metohije Marko Đurić rekao je, u međuvremenu, da će na prvoj sljedećoj sjednici predložiti da Vlada poništi odluku vlade u Prištini da se sva nepokretna imovina na Kosovu registruje na ime Republike Kosovo kao vlasnika te imovine.\nPredsjednik Srpske liste Slavko Simić smatra da je ovakva odluka represivna i ističe da je odmah treba opozvati.


PORTAL KRUG - Obećanja predsednika i premijerke za 2025.\nPrevious Article Erac: Negativna kampanja protiv „Zavetnika“\nNext Article Novogodišnji pokloni za 80 mališana\nProgram „Srbija 2025“, koji sadrži plan investicionih projekata za dalji razvoj zemlje u narednih pet godina predstavljen je danas u „Palati Srbija“. Javnosti se najpre obratila predsednica Vlade Srbije Ana Brnabić, koja je poručila da je „Srbija danas stabilna i mnogo poštovanija u inostranstvu i da prvi put ima stopu jednocifrenu (9,5 odsto) stopu nezaposlenosti“.\n- Program planiranih investicaja „Srbija 2025“ vredan je nešto manje od 14 milijardi evra, finansiraće se iz budžeta, ali i iz kredita međunarodnih finansijskih institucija, sa kojima ćemo nastaviti saradnju – pojasnila je Brnabić, dodajući kako ti projekti neće ugroziti makroekonomsku stabilnost zemlje, kao i da se „Srbija danas nalazi na korak od dobijanja investicionog rejtinga".\nKonkretne planove saopštio je predsednik Srbije Aleksandar Vučić, koji je rekao da je investicioni plan vredan kao „otprilike još jedan dodatan budžet Srbije“. Vučić je ocenio da su teške mere iz 2014. godine „pogodile svakog građanina Srbije, ali su bile lekovite, jer sada kako stvari stoje imamo najveći rast u Evropi“.\n- Na kraju 2025. prosečna plata biće 900€, a penzije će biti 430-440€. To obećavamo građanima Srbije – kazao je Vučić.\nOn se pohvalio da je po preliminarnim podacima, nivo investicija u Srbiji u ovoj godini iznosio 3,8 milijardi evra, što je, tvrdi predsednik Srbije, „više od svih država zapadnobalkanske šestorke zajedno, plus još nekih 15 odsto".\nPrema obećanjima Aleksandra Vučića, novi investicioni plan neće, kao pre pet godina, pogoditi građane, već pre svega vladu, direktore javnih preduzeća, EPS, Srbijagas. Takođe, kako je naveo, najjavažniji cilj plana Srbija 2025. je da se drastično smanji proprocija odlaska mladih iz zemlje.\n- Uspeli smo da budemo među najboljima u Evropi ne samo u košarci, vaterpolu i odbojci, već i u ekonomiji gde smo uvek bili poslednji ili među poslednjima – izjavio je predsednik Srbije.\nInvesticioni plan donosi podatke o ulaganjim od oko pet milijardi evra u putnu infrastrukturu, nešto više od 3,5 milijardi u železničku infrastrukturu (uključujući i izgradnju metroa u Beogradu za šta je planirano 1,3 milijarde evra).\nZa vodni saobraćaj planirano je ulaganje 274 milona evra, a za vazdušni saobraćaj će „kroz budžet biti obezbeđena sredstva za nastavak razvoja, jer tu država ne može mnogo da izdvaja zbog restriktivne politike EU u vezi sa državnom pomoći.\nZa pomoć mladima, najavljeno je, biće izdvojeno dodatnih 700 miliona evra, a za poljoprivredu, kako je saopšteno, je planirano 300 dodatnih miliona evra mimo budžeta (najviše za navodnjavanje - 86 miliona evra, 70 miliona za komasaciju, 50 miliona evra za traktrore za poljoprivrednike), a za infrastrukturu u oblasti turizma biće izdvojeno 200 miliona evra (za banje, sportske centre, planinske ski centre, arheološke lokalitete)\nZa pomoć mladim bračnim parovima, mimo budžeta, prema današnjim najavama, planirano je 500 miliona evra, a parovi će imati uslov da ostanu da žive u Srbiji. Oko 200 miliona evra biće i povećanje finansijskih davanja za novorođenu decu, subvencija za vrtiće, vantelesnu oplodnju, za zaštitu i prevenciju obolele dece.\nPost on: 12/29/2019 21:07:25\nBlago nama sa našim preCednikom i njegovim obećanjima !


Mogućnost saradnje sa Kuvajtom - SDA Sandžaka\nMogućnost saradnje sa Kuvajtom\nMinistar u Vladi Srbije dr. Sulejman Ugljanin sa saradnicima boravio je u jednodnevnoj posjeti Kuvajtu sa ciljem promovisanja mogućnosti investiranja ove zemlje u 48 nedovoljno razvijenih opština Republike Srbije, kao i promovisanju kompanija iz Srbije koje bi našle svoje mjesto na veoma zahtjevnom kuvajtskom tržištu, naročito u sektoru građevinarstva.\nTokom boravka u Kuvajtu, u odvojenim sastancima, ministar Ugljanin razgovarao je sa kolegama iz Vlade Države Kuvajt, ministrom za trgovinu i industriju, Ahmedom Rašidom Al-Haruom, kao i zamjenikom premijera i ministrom pravde, Rašidom Al-Hamadom. Tom prilikom ministar je prezentovao mogućnosti za ekonomsku saradnju naše dvije zemlje, kao i ulaganja u opštine koje se nalaze u resoru Kancelarije za održivi razvoj. Sagovornici ministra Ugljanina su izrazili posebno interesovanje za unapređenje privredno-ekonomske saradnje Srbije i Kuvajta.\nMinistar Ugljanin sastao se i sa izvršnim direktorom kuvajtske Državne agencije za investicije, Baderom Al-Sadom, sa kojim je razmotrio model ulaganja te kuvajtske investicione agencije u nerazvijene opštine Republike Srbije.\nReciprocitet, princip za dijalog\nSDA Sandžaka pozdravlja poruke koje je nakon jučerašnje runde dijaloga Kosova i Srbije u Briselu uputio premijer Kosova Albin Kurti.\nBy SDA Sandžaka 16 Jun 2021


Zajam online Oštra Luka – apliciraj online i novac podigni isti dan – Kredi.ba\nZajam online Oštra Luka – apliciraj online i novac podigni isti dan\nSvima nama je ponekad hitno potrebna finansijska pomoć, a zajmovi online Oštra Luka nude rješenje za sve finansijske probleme. Ukoliko vas interesuje zajam online, a niste bili sigurni o čemu se tačno radi u tekstu vam donosimo detaljne informacije o tome šta je zajam online, kako aplicirati i koji su uslovi.\nZahvaljujući modernim tehnologijama, više ne morate čak ni fizički da se pojavljujete u poslovnici sa obimnom papirologijom. Tradicionalna mikrokreditna zaduživanja su stvar prošlosti, zahvaljujući novim modernim finansijskim servisima koji nude zajam online Oštra Luka. Proces apliciranja ne traje više od 15 minuta, a novac podižete već isti dan u najbližoj pošti grada Oštra Luka sa poštarskim brojem 79263.\nUkoliko se nalazite u gradu Oštra Luka i želite aplicirati za zajam online objasnićemo vam proceduru apliciranja.\nPodignite novac u najbližoj pošti sa poštarskim brojem 79263 u gradu Oštra Luka\nDa je zajam online Oštra Luka svakim danom sve popularniji svjedoči činjenica i da je od 2786 stanovnika čak 35% do sada imalo iskustva sa ovakvim vidom zaduživanja. Razlog tome je jednostavnost i brzina za razliku od mikrokreditnih organizacija koje zahtjevaju mnogobrojne dolaske u poslovnicu sa obimnom papirologijom.


U naredna dva dana sa obilnim padavinama, na snazi crveni i narandžasti meteo-alarm – Info Centar Juga\nSrbiju je juče pogodilo nevreme širom zemlje. Sa nepogodama u nedelju su se suočavali i građani Rasinskog okruga, Vladičinog Hana, dok je u delu opštine Petrovac na Mlavi proglašena vanredna situacija. I žičara na Zlatiboru se pokvarila tokom nevremena.\nI danas se očekuje umereno do potpuno oblačno vreme, mestimično s kišom, pljuskovima i grmljavinom. Sredinom dana, posle podne i uveče lokalna pojava nepogoda sa gradom i olujnim vetrom, pri čemu se veća količina padavina očekuje u Bačkoj, Sremu i delovima zapadne Srbije.\nMogući su kratkotrajni nagli porasti vodostaja sa manjim lokalnim izlivanjima, kao i manji bujičnim vodotocima na slivovima Jadra, Kolubare, Crnice, Lepenice, Lugomira, Resave, Ravanice, Mlave i Timoka.\nU Bačkoj, Sremu i zapadnoj Srbiji je na snazi crveni meteo-alarm. Prognozirane su naročito opasne vremenske pojave, a takvog su intenziteta da mogu prouzrokovati veliku materijalnu štetu i biti veoma opasne po bezbednost ljudi i životinja.\nU Vlasotincu podeljena sredstva za posebne programe u sportu\nArsić: "Prioritet u Medveđi ove godine je razvoj Mesnih zajednica"\nIz opštinske kase isplaćena jednokratna pomoć za porodilje\nLeskovčanka uhapšena sa 38 paketića heroina


Premijer FBiH Fadil Novalić s predstavnicima Bosnalijeka\nPremijer Novalić je kazao da Vlada FBiH prati aktivnosti te kompanije nakon izlaska državnog kapitala, te da je zadovoljstvo vidjeti podatke koji ukazuju da Bosnalijek iz godine u godinu posluje s dobitkom. On je goste upoznao i sa nedavno usvojenim dokumentom socijalno-ekonomskih reformi za period 2019. – 2022. godina, u kojem se jedan od ukupno četiri zadata cilja odnosi na zdravstveni sektor.\nUzunović je s domaćinima podijelio vijest o tome da je Bosnalijekov proizvod Lysobact u septembru bio najprodavaniji lijek od svih prodatih u Rusiji gdje je u prošlom mjesecu prodato više od milion komada ovog farmaceutskog proizvoda.\nU prezentaciji je dat niz podataka o ovoj kompaniji koja postoji od 1951. godine i koja sad ima oko 6.000 dioničara diljem svijeta, a proizvode plasira na tržišta više od 20 zemalja. Bosnalijek je jedna od rijetkih farmaceutskih kompanija koja ima potpunu proizvodnju, a posebno su ponosni na svoj sektor za razvoj i istraživanje koji je često dojmaćin stručnjacima iz inostranstva.\nU posljednjih pet godina broj uposlenih u Bosnalijeku se povećao za oko 300 i sad ih u ovoj kompaniji radi više od 900. U svijetu imaju devet svojih predstavništava, te pet kćerki kompanija. Imaju više 240 proizvoda među kojima su lijekovi, dodaci prehrani, kozmetika sa posebnom namjenom… Gosti su, također istakli, da generišući prihode i ostvarajući dodatnu vrijednost za svoje dioničare, Bosnalijek ima značajan doprinos i za širu zajednicu kroz uplate obaveza prema budžetskim fondovima, u koje je u prethodnih šest godina uplatio više od 100 miliona KM.\nDanašnjem sastanku je prisustvovala i sekretarka Vlade Federacije BiH Edita Kalajdžić.


Honda pronašla formulu za bezbednost – „SENSING 360 stepeni sistem“ - Svetionik.com\nAuto Blog #3959\n3959 Honda pronašla formulu za bezbednost – „SENSING 360 stepeni sistem“\nauto @ Auto Blog · 14.10.2021 18:22\nHonda je danas predstavila novi „SENSING 360 stepeni“ sistem bezbednosti i asistencije za vozače, koji uočava vozilo u mrtvim uglovima oko automobila i upozorava na potencijalnu saobraćajnu nezgodu. Hondin „SENSING 360 stepeni“ sistem obuhvata prošireni raspon senzora, ne samo spreda i pozadi, već u svim pravcima oko vozila. Pa tako, ukoliko skrećete levo ili desno na raskrsnici, sistem detektuje rizične situacije, odnosno vozila ili pešake sa kojima možete potencijalno da se sudarite, te aktivira poseban režim kočenja za ublažavanje sudara (CMBS). „SENSING 360 stepeni“ sistem pruža audio i vizuelna upozorenja i u slučaju kada menjate kolovoznu traku, ukoliko prepozna rizik sudara sa vozilom koje se primiče iz mrtvog ugla iza vozila. Čak i ako stojite u sred raskrsnice, Hondin „SENSING 360 stepeni“ sistem prepoznaje potencijalne opasnosti i obaveštava vas kako biste odmah preduzeli akcije za izbegavanje sudara. Od pojavljivanja 2014. godine, napredni bezbednosni sistem za asistenciju vozaču, Honda SENSING, dodatno je unapredio svoje funkcije proširivši primenu na masovno proizvedene modele na globalnom nivou, pružajući podršku hondinim kupcima u različitim voznim situacijama. Zvanična upotreba Honda „SENSING 360 stepeni“ sistema očekuje se tokom 2022. godine, kada će ovaj automobilski proizvod biti uvezen u Kinu, sa ciljem da se do 2030. proširi primena na sve modele koji će biti u prodaji na najvećim tržištima. Honda SENSING sistem je jedan od najnaprednijih paketa sigurnosne opreme, koji je samo kod Honde standardno uključen u pakete opreme kod svih modela. Dizajniran je tako da putnicima pruži maksimalnu sigurnost i garantuje najveću bezbednost u vožnji. Honda nastoji da do 2050. godine, na globalnom nivou, postigne nulti broj žrtava u saobraćajnim nezgodama u kojima učestvuju Honda motocikli i automobili, sa idejom da promoviše društvo bez saobraćajnih udesa u kome je bezbednost vozača imperativ. PR saopštenje


Rusija poziva na saradnju na Arktiku - Sputnjik Srbija\n12:38 12 Jul 2020\nRusija poziva na saradnju na Arktiku\n08:26 05.12.2019 (osveženo 08:54 05.12.2019) Preuzmite kraći link\nRusija ne poziva na suparništvo, već na mir i saradnju na Arktiku, piše u autorskom članku ruski ambasador u Sjedinjenim Američkim Državama Anatolij Antonov.\n„Ne pozivamo na suparništvo, već na mir i obostrano korisnu saradnju u regionu. Da bismo izgradili poverenje i zajedničko razumevanje i sprečili svaku eskalaciju, zalažemo se za obnavljanje sveobuhvatnog vojno-političkog dijaloga arktičkih država“, ističe se u članku.\nRusija, konkretno, predlaže povratak na format godišnjih sastanaka načelnika generalštabova zemalja Arktičkog saveta, koji je postojao do 2014. godine, piše ambasador.\n„To je efikasan mehanizam za održavanje regionalne stabilnosti. Prekinuti dijalog o vojnim i političkim pitanjima može se obnoviti konsultacijama vojnih stručnjaka iz arktičkih zemalja“, dodaje Antonov.\nNATO se okreće Arktiku, najavljuje investicije u brodove arktičke klase\nOn naglašava da Rusija podržava razvoj zakonodavnog okvira za smanjenje rizika od incidenata i zagađenja morskih voda. Moskva naročito smatra da je neophodno da se efikasnije koncentrišu resursi za reagovanje na vanredne situacije i sprovođenje spasilačkih akcija u zemljama sa obalskim pojasom u ovom regionu.\n„S obzirom na brzi rast pomorskih aktivnosti na Arktiku, uključujući i turistička krstarenja, važno je da se dodatno prošire mogućnosti brzog reagovanja na moguće vanredne situacije. Podržavamo širenje saradnje u okviru Arktičkog foruma obalske straže“, dodaje ambasador.


U Milvokiju se nalaze najstarija škola u dijaspori i jedna od najlepših srpskih crkava! (VIDEO) – Naši u svetu\nU Milvokiju se nalaze najstarija škola u dijaspori i jedna od najlepših srpskih crkava! (VIDEO)\nObjavljeno 19/08/19 u 22:00\n“Kada razgovaram sa ljudima čiji su preci došli ovde pre 100 godina ja im kažem: Da nije novodošlih, ovaj hram bi bio poluprazan! A tim novodošlim kažem: Da nije bilo ovih pre Vas ne bi imali gde da se okupite, ni na molitvu, ni na sedeljku, ni na sport”, kaže za portal Serbian Times otac Dragan Veleušić, paroh crkvene opštine “Sveti Sava”\nOne stare, svima znane priče o srpskim podelama; na partizane i četnike, na Srbe iz Srbije i “one druge”, zatim na one koji su došli pre 200 i one koji su došli pre 20 godina…u Milvokiju ne važe.\nOko Crkveno školske opštine “Sveti Sava” okupilo se oko 1.000 porodica, a odnos među njima je na “ravne časti” – otprilike polovinu čine oni koji su u Ameriku došli “davno”, pre dve, tri ili čak četiri generacije – a drugu polovinu porodice koje su u emigraciju stigle sa poslednjim velikih talasom koji je balkanska ognjišta napustio ratnih devedesetih.\nIspred crkve, jedne od ako ne i najlepše u srpskoj dijaspori, dočekuje me otac Dragan Veleušić, koji ovde kao paroh služi više od 32 godine, čime je oborio sve rekorde. Na pitanje koliko je teško pomiriti i pod jednim krovom ujediniti pripadnike zajednice koji su došli u različitim vremenima i vođeni različitim motivima, on kaže:\n–Kada razgovaram sa ljudima čiji su preci došli ovde pre 100 godina ja im kažem: Da nije novodošlih, ovaj hram bi bio poluprazan! A tim novodošlim kažem: Da nije bilo ovih pre Vas ne bi imali gde da se okupite, ni na molitvu, ni na sedeljku, ni na sport…To je činjenica koja bi trebala da ulije dovoljno mudrosti i među jedne i među druge. A takva sjedinjujuća sila je bila moguća samo pod krovom hrama, tu smo svi isti. Da bi svima bilo potaman, organizovali smo službe na engleskom i srpskom jeziku, otkriva svoje metode otac Dragan.\nOdmah pored Crkve nalaze se Škola, zvanično prva srpska u dijaspori.\n-Školska zgrada je napravljena 1972.godine, ali su se ljudi tu okupljali raznim drugim povodima sve dok 1996.godine konačno nije dobila pravu namenu.Danas su tu savremeno opremljene učionice, kafeterija u kojoj deca svakoga dana imaju topli obrok. Druga zgrada, Kulturni centar, izgrađena je 2005.godine, a u nju smo iz škole premestili sale za sednice, kancelarije. Fiskulturna sala služi školskoj deci, ali se u njoj održavaju i razne priredbe, proslave.\nSeptembarsku Paradu ponosa obeležiće čak 60 događaja! Organizatori očekuju da će i donosioci odluka šetati!\nNezapamćeno interesovanje i spektakl u završnici beogradskog Beer festa! (FOTO+VIDEO)\nProslava austrijskog grada Ebenfurta prvi put održana u dvorcu Dragane Mirković!…\nCrteži gimnazijalki iz Srbije uvršteni u kalendar Evropske unije za 2020.…\nIncident u Milvokiju: Srednjoškolac i pripadnik obezbeđenja pucali u školi (FOTO)\nIrena Ivić pisala pismo vozaču iz Srbije: Nadam se da ću kad dođem u Srbiju imati…


Ko prvi dobija otkaz u javnim preduzećima | Televizija Leskovac\nKo prvi dobija otkaz u javnim preduzećima\nLeskovac – Direktor Javnog preduzeća Sportsko rekreacioni centar Dubočica Aleksandar Đurović rekao je za TV Leskovac da će u ovoj godini otpustiti 15 radnika koji u ovom javnom preduzeću rade po ugovoru o delu.\nInače Sportski centar trenutno upošljava 101-og radnika, a od tog broja 10-oro ih je angažovano na određeno vreme.\nĐurović je naglasio da su prozivke gradonačelnika Leskovca Gorana Cvetanovića kako ovo preduzeće uz Radio Leskovac ima najviše viška radne snage neukusne jer je situacija potpuno ista u svim Javnim i Javno komunalnim preduzećima u Leskovcu.\nOn očekuje da ovogodišnja sezona na leskovačkim bazenima biti mnogo bolja nego prethodna ali i da se sa izgradnjom bazena otvorenom mora sačekati jer je lokalna samouprava u teškoj finansijskoj situaciji i za ovako veliki poduhvat nema para.\nDirektor SRC Dubočica nada se da je projekat otvorenog bazena moguće završiti uz privatno javno partnerstvo i da već traži investitora koji će po tom osnovu uložiti potrebna sredstva.\nTags: Dubočica, Leskovac, otkazi, posao, SRC\nNEDOVOLJNO PARA: Prioritet uređenje gradskog trga i asfaltiranje nekoliko ulica


Pregovori o Kosovu - nema kompromisa\nPredstavnici Srbije i Kosova počeli su danas u Austriji novu rundu trodnevnih pregovora, ali ni jedna strana, sudeći po današnjem danu, ne pokazuje spremnost na kompromis.\nPremijer Srbije Vojislav Koštunica o prijedlogu o neovisnosti Kosova govori kao o ilegalnoj i lupeškoj kreaciji, a premijer Kosova Agim Čeku ističe da Albanci neće prihvatiti ništa manje od neovisnosti.\nPregovori, kojima posreduju specijalni izaslanici EU, Rusije i Sjedinjenih Država, se primiču roku od 10. decembra. Glavni ruski pregovarač Alexander Botsan Kharchenko je izjavio da gotovo da nema nade za neki pomak i u ovom, najnovijem krugu pregovora.\nVisoke delegacije iz Beograda i Prištine će se, inače, sastajati i pregovarati u Baden-Badenu sve do srijede, naravno uz posredovanje predstavnika Sjedinjenih država, Evropske Unije i Rusije.\nNakon isteka roka 10. decembra, generalni tajnik Ujedinjenih naroda Ban Ki Moon očekuje izvještaj članova takozvane ”Trojke.“ Kao i ruski predstavnik, malo ko vjeruje da će kraj razgovora u Baden-Badenu donijeti neku promjenu u nepomirljivim stavovima dvaju strana - neovisnosti Kosova na čemu insistiraju Albanci i čemu se Srbija oštro i odlučno protivi.\nPredsjednik Srbije Boris Tadić za sadašnju rundu razgovora kaže:\n“Došli smo s dobrom voljom da se postigne neki kompromis, i to nastojimo od početka pregovora. Već smo davali neke prijedloge kosovskim Abancima, koji su sa naše tačke gledišta vrlo fleksibilni i, kako mi vjerujemo, predstavljaju obostrano prihvatljivo rješenje. Lopta je sada na njihovoj strani. Nadamo se da bi mogli pristati na neki kompromis. Mi nećemo prihvatiti neovisnost Kosova.\nS druge strane Hashim Tači, budući premijer Kosova, ističe:\n”Za Kosovo postoji samo jedno rješenje. Treba poštovati volju kosovskog naroda, a on želi neovisno Kosovo. Neovisnost Kosova je jedino rješenje... i najbolje rješenje. I za nas, i za Sjedinjene države, i za Evropsku uniju... Stanje na Kosovu danas je pozitivno, vladaju mir, tolerancija i sigurnost. Činićemo sve da ne dođe nasilja, nikome nećemo dati priliku za nasilje. Nasilje je za Kosovo prošlost, a budućnost je mir.“\nNa pitanje upućeno predstavniku Evropske unije u ”Trojki,“ njemačkom diplomati Wolfgangu Ischingeru, ima li ikakvih znakova da bi se razgovori, možda, mogli nastaviti nakon isteka roka 10. decembra, odgovor je bio negativan. S druge strane, beogradski list Blic prenio je riječi gospodina Kharchenka, ruskog predstavnika u ”Trojki” o tome da će Rusija insistirati na nastavku pregovora i nakon isteka UN-ovog roka 10. decembra, ukoliko se do tada ne postigne dogovor.


Keri prezadovoljan Vučićem: Premijer Srbije stvara novu državu | Vestinet.rs\nPočetna TEMA DANA\tKeri prezadovoljan Vučićem: Premijer Srbije stvara novu državu\nKeri prezadovoljan Vučićem: Premijer Srbije stvara novu državu\nSAD podržavaju premijera Aleksandra Vučića, koji stvara novu Srbiju, izjavio je državni sekretar Džon Keri u Beogradu pre sastanka s Vučićem.\n„Čestitam vam, jer vi vodite Srbiju na veoma važnom putu u definisanju nove Srbije i na evropskom putu“, rekao je Keri.\nKako je Keri rekao, veoma je važno to što je Vučić spreman za dijalog s Prištinom.\nOn je pozdravio inicijativu premijera Srbije da uđe u dijalog s vladom Kosova „kako bi se prošlost ostavila u prošlosti“.\n„Kroz taj razgovor prošlost treba ostaviti prošlosti i pomoći da se definiše lepša budućnost za sve ljude koji tamo žive“, istakao je Keri.\nKeri je izrazio apsolutnu podšku Srbiji na njenom evropskom putu i čestitao premijeru Aleksandru Vučiću na načinu na koji vodi Srbiju ka tom cilju.\n„Čestitam vam jer vodite Srbiju na veoma važnom putu ka EU. Krećete se što je brže moguće ka EU, što mi potpuno podržavamo a što će biti dobro i za ekonomiju zemlje, građane i ostvarivanje prosperiteta“, rekao je Keri na početku sastanka sa srpskim premijerom u vili „Bokeljka“.\n„Razgovarali smo“, precizirao je Keri, i „o izborima koje Srbija čini da bi unapredila ekonomsku sliku i privukla strane direktne investicije i približila se svetskoj ekonomiji“, u čemu, kako je rekao, učešće može da uzme i srpski narod, koji je i talentovan i vredan.\nKeri je dodoao da će sa Vučiem razgovarati o načinima kako da dve zemlje sarađuju, kao partneri.\n„Izražavam poštovanje premijeru za inicijativu da uđe u dijalog sa kosovskom vladom, da ostavi prošlost u prošlosti i da proba da nađe budućnost, koja će biti bolja, lepša i prosperitertnija za sve ljude koji tamo žive“, rekao je Keri.\nOn je rekao da SAD dele interes sa svim zemljama regiona o zajedničkom odgovoru na izazov nasilnog ekstemizma koji pogađa Evropu, Bliski istok i druge delove sveta.\n„Imamo obavezu i odgovornost da radimo na suprotstavljanju toj pošasti, da nađemo načina da sarađujemo i da se borimo za stabilnost i za mirnu demokratsku budućnost regiona“, zaključio je Keri.\n„Veoma sam srećan što sam ovde. Radujem se našim razgovorima o bilateralnim odnosima“, rekao je američki državni sekretar i dodao da se u Beogradu oseća kao kod kuće.\nRazgovori Vučića i Kerija su posle kraćih obraćanja nastavljeni iza zatvorenih vrata.\nPremijer Aleksandar Vučić se zahvalio na podršci Sjedinjenih Država evropskom putu Srbije.\nVučić je, u kraćem obraćanju pred početak sastanka, istakao da je Srbija počastvovana zato što se ovako važan skup, kao što je ministarski sastanak OEBS-a, održava u Beogradu.\n„Zahvalni smo američkoj podršci Srbiji na evropskom putu i zahvalni smo na sve boljim bilateralnim odnosima koje gradimo“, rekao je premijer.\n„Smatramo to jednim od najvažnijih uslova za razvoj svih zemalja ovog dela Evrope“, rekao je premijer Vučić.\nPrištinski mediji: VUČIĆ POSLAO TAČIJA I HARADINAJA NA SPAVANJE!\nBeograddržavni sekretar Džon KeriSAD podržavaju premijera Aleksandra VučićaVucic\nTurci tvrdnjama da su u stanju da onesposobe raketni sistem S-400, ispali smešni\nFIFA ANDRIJU ŽIVKOVIĆA, fudbalera Partizana, predstavila kao SRPSKOG MESIJA! (VIDEO)


Tužilaštvo želi osuđene za ubistvo Ćuruvije iza rešetaka - safejournalists\nThursday April 25th, 2019) IJASMain\nBEOGRAD, 25.04.2019. – I pored višedecenijskih kazni za ubistvo novinara Slavka Ćuruvije, Tužilaštvo za organizovani kriminal nije bilo zadovoljno svim što je predsednica veća Snežana Jovanović pročitala na izricanju presude.\nKako je Danasu potvrđeno u toku jučerašnjeg dana, Tužilaštvo za organizovani kriminal je 11. aprila uložilo žalbu Apelacionom sudu tražeći da dvojica osuđenih pripadnika Državne bezbednosti (DB) – Milan Radonjić i Ratko Romić budu iz kućnog, prebačeni u zatvorski pritvor.\nKako je prvi objavio Nedeljnik, tužilaštvo je zatražilo da se odluka Višeg suda u Beogradu preinači i o istoj ponovo odlučuje. Danasu su iz TOK-a kazali da je žalba podneta zbog uznemirenja javnosti, kao i toga što u praksi nije zabeleženo da osobe prvostepeno osuđene za ubistvo ne budu u pritvoru do pravosnažnosti presude.\nOvakav zahtev tužilaštva, prema mišljenju advokata Slobodana Ružića koji je na suđenju za ubistvo Ćuruvije zastupao njegovu porodicu, potpuno je osnovan.\n– Imajući u vidu visinu kazne na koju su osuđeni Radonjić i Romić razumljivo mi je zbog čega tužilaštvo traži da se prebace u pritvor. Stvarno, kada neko za ubistvo dobije 20 i 30 godina zatvora, kazna kućnog pritvora deluje neadekvatno, kaže Ružić, uz opasku da su razlozi zbog kojeg su dvojica pripadnika DB-a bili u pritvoru i dalje na snazi.\nS druge strane, advokatica Zora Dobričanin Nikodinović, koja je branila Radonjića i Romića, nije želela da komentariše žalbu tužilaštva, tvrdeći da ne zna o čemu je reč i da joj niko nije dostavio žalbu. Kada smo joj predočili sadržaj žalbe, kazala je da nikada nije čula da neko kome je odobren kućni pritvor sa elektronskim nadzorom bude vraćen u pritvor.\nPodsetimo, Milan Radonjić i Ratko Romić, bivši pripadnici DB-a, su u avgustu 2017. godine, dok je trajalo suđenje za ubistvo Ćuruvije, bili pušteni iz pritvora i stavljeni u kućni pritvor sa elektronskim nadzorom. Oni su bili uhapšeni u januaru 2014. godine pod sumnjom da su učestvovali u ubistvu Ćuruvije, a te sumnje je nedavno potvrdilo veće Posebnog odeljenja Višeg suda u Beogradu osuđujući ih na višedecenijske kazne. Pored njih osuđeni su i bivši načelnik DB-a Radomir Marković, i bivši rezervista DB-a Miroslav Kurak. Kako su najavljene žalbe na osuđujuću presude, slučaj ubistva Ćuruvije prelazi u nadležnost Apelacionog suda u Beogradu.\nDanas, V. Jeremić, Beograd, 25/04/2019


Predsednik: Svet ima poverenja u Srbiju | Mondo Portal\nTomislav Nikolic Donatorska konferencija je dobra vest i za investitore\nPredsednik: Svet ima poverenja u Srbiju 1 Podeli Podeli na facebook Podeli na twitter Podeli na viber Pošalji na mail\n17.07.2014. / 22:58 23:12\nPredsednik: Svet ima poverenja u Srbiju\nIzvor MONDO/Agencije 17.07.2014. / 22:58 23:12\nPredsednikTomislav Nikolić izjavio je da je donatorska konferencija bila uspešna za Srbiju, očenivši da je to najorganizovaniji skup u istoriji koji predstavlja znak da svet ima poverenje u Srbju što je i dobra vest za investitore.\nNikolić je izjavio je da je donatorska konferencija održana u Briselu najefikasnije organizovan skup u istoriji i da će osim dobre vesti za ugrožene u poplavama biti i dobra vest za investitore.\nOn je gostujući na Radio-televiziji Srbije naveo da će finalni rezultat o prikupljenim sredstvima biti prosleđen iz EU i da veruje da Srbija neće morati da vrati stotine miliona evra.\n"To je nešto na šta nikada nismo računali i što nikada nismo očekivali, nešto što je božji dar. Ali i sva ta preusmeravanja, ne samo grantovi, već i krediti koje ne bismo imali pravo da iskoristimo. To su ti jeftini krediti za koje nikada nismo bili sposobni, sve je to poklon zato sto se mi zadužujemo po visokim kamatnim stopama", rekao je predsednik.\nNikolić je dodao i da će za šest meseci biti održana druga donatorska konferencija na kojoj će se videti šta je urađeno, koliko je sredstava utrošeno i koliko je još potrebno.\nPrema nejgovim rečima, važno je i to što je konferencija uspela da okupi međusobno suprotstavljene organizacije i države.\n"I čak sam im i juče rekao: 'Vi imate međusobne sporove, ali hvala vam što ste došli u ovu salu zajedno. To je znak da su ti vaši sporovi besmisleni pred našom nevoljom, da ste se ujedinili rešavajući obične nevolje koje države i organizacije treba da reše tako što će da uđu u sobu i izađu sa rešenjem'", rekao je predsednik.\nOn je naveo da je to rezultat politike koju "nije izgradila samo aktuelna vlast, već generacije pre nas i da Srbija ima prijatelje u celom svetu".\nPredsednik je rekao da je donatorska konferencija bila divan skup solidarnosti s narodom koji je stradao i sa Srbijom koja je to zasluzila ponašanjem i aktuelnom politikom.\n"Teško je i milion evra skupiti u ovoj nestašici i krizi. Trčimo da otvorimo i stavimo kamen-temeljac i kad neko investira dva miliona evra", naveo je Nikolić.\nPredsednik je rekao da će deo novca biti uložen u prevenciju od poplave jer se pokazalo i ono na šta je upozoravano iz Evrope, a to je da Srbija nije dovoljno spremna i da mora mnogo da uloži u prevenciju, da unapredi civilnu zastitu i da ima odgovarajuću opremu.\nDodao je da bi u jednom gradu, možda Obrenovcu, trebalo podići spomenik donatorima jer je solidarnost s narodom Srbije bila velika.\n"Predložiću Vladi da na tenderu usvojimo idejno resenje koje simbolizuje tragediju i solidarnost koju su gradani sveta pokazali sa BiH i Srbijom i da to ostane u nasleđe", rekao je Nikolić.\nOn je poručio da je novac od donatora poklonjen i da ne sme da se razbacuje.\nNikolić ocenio je da je regionalni samit u Dubrovniku bio veoma dobar skup, a govoreći o učešću nemačke kancelarke Angele Merkel na skupu, rekao je da je ona po prirodi stvari najodgovornija u EU i da se od nje očekuje da čujemo istinu.\nOn je rekao da uvek ima problem kad ide na takve skupove, zato što su obavezni za predsednicu privremenih institucija iz Pristine Atifetu Jahjagu.\n"Tu dilemu sam sebi odavno razrešio. Neću sebe da lišim toga da kažem na tom skupu šta mislim, a izdržaću da slušam šta govori predstavnica koja kaže da dolazi u ime nezavisnog Kosova i koju većina tako prihvata", rekao je Nikolić.\nOn je naveo da je danas to slika i Evrope i sveta i da mi u tome moramo da se snađemo, da ne naljutimo one koji su priznali Kosovo, a da ne damo ono što je naše.\n"Ja mislim da je gospođa Merkel dobro shvatila i nisam imao nikakav pritisak na tu temu. Ona je veoma pozitivno ostalima govorila o Srbiji, o tome šta smo uradili. Ima tema o kojima je briljantno obaveštena, a na ponešto sam morao da joj skrenem pažnju", rekao je Nikolić.\nNikolić je objasnio da se na takvim skupovima ne govori o članstvu Kosova u UN zato što tu svi čine ustupak.\n"Gde god se pojavi predsednica Kosova, mi se svi lišimo svojih funkcija. Tu temu izbegavaju svi jer je o toj temi nezgodno govoriti", rekao je Nikolić.\nNikolić je ukazao je da više od 90 odsto svetskih država ne bi nikada priznalo nijednu otcepljenu teritoriju kao državu da nije pritisaka. Naveo je da je, kada je reč o Kosovu, učinjen presedan i da se "sad češkaju po glavi" oni koji su ga učinili.\nNikolić je poručio je i da je tema razgovora život na Kosmetu, koji pod nadzorom EU mora da bude uređen tako da građani imaju mogućnost za zaposlenje, mir i bezbednost.\nGovoreći o zajedničkoj spoljnoj politici EU, Nikolić je rekao da je pitao kako to da, kada je reč o Kosovu, pet članica EU ne sledi tu politiku.\nTomislav Nikolić Poplava 2014 pomoć\n17.07.2014. / 23:21\nOvaj Tomas se ponasa ko da ce da lipche... a ne da je predsednik Sprdije...


Direktor FBI-a svedočio u Kongresu o aferi Klinton\nDirektor FBI-a Džejms Komi svedoči u američkom Kongresu, 7. jul 2016.\nDirektor Federalnog istražnog biroa Džejms Komi branio je danas svoju odluku da ne predloži podizanje optužnice protiv verovatne predsedničke kandidatkinje demokratske stranke, Hilari Klinton, zbog načina na koji je rukovala poverljivim informacijama o nacionalnoj bezbednosti dok je bila na položaju državnog sekretara.\nKomi je na pretresu u odboru Predstavničkog doma rekao da su posle istrage koja je trajala godinu dana istražitelji došli do zaključka da nema dokaza da su bilo Klinton ili njeni saradnici imali nameru da prekrše američke zakone koji zabranjuju objavljivanje poverljivih informacija.\nKomi je dodao da bi bilo neprikladno da se protiv Hilari Klinton, kao prve žene koja se takmiči za predsednički položaj, podigne optužnica na osnovu zakona iz 1917. godine koji definiše i "nemar većih razmera" u rukovanju poverljivim informacijama kao krivično delo.\nKomi je svedočio dva dana pošto je saopštio da ne predlaže podizanje optužnice protiv Hilari Klinton, što je državni sekretarka za pravosudje Loreta Linč juče i zvanično prihvatila.\nPredsedavajući odbora, republikanac Džejson Čejfez, rekao je da je zbunjen činjenicom da FBI nije predložio podizanje optužnice uprkos tome što su istražitelji zaključili da je Hilari Klinton pokazala "veliku nesmotrenost" u korišćenje svojih privatnih imejl servera za službene potrebe.


Antonov: Moskva neće nikoga napasti\nMinistri odbrane NATO-a odlučili u Briselu da zadrže sankcije Moskvi dok se primirje u Ukrajini u potpunosti ne sprovede\nZamenik ruskog ministra odbrane, Anatolij Antonov, izjavio je kako Moskva ne želi konfrontaciju sa NATO-om.\nRuska novinska agencija Interfaks javlja da je zamenik ruskog ministra odbrane, Anatolij Antonov to izjavio u Moskvi na brifingu za strane vojne atašee, u komentaru povodom rezultata opsežne inspekcije borbene spremnosti ruskih oružanih snaga. On je prisutnima takođe ponovio da Rusija "neće nikoga napasti".\nOdnosi Rusije sa Zapadom su na najnižem nivou zbog ruske aneksije Krima pre godinu dana i podrške koju Moskve pruža pro-ruskim separatistima u istočnoj Ukrajini.\nLideri Evropske unije, koji su se u četvrtak i petak sastali u Briselu, složili su se da ekonomske sankcije Rusiji ostanu na snazi sve dok se u potpunosti ne počne sa primenom sporazuma o prekidu vatre u istočnoj Ukrajini, koji je Rusija potpisala u Minsku.\nU medjuvremenu, ruski ambasador u Danskoj, Mihail Vanin je danas komentarisao da će danski brodovi postati ruske mete ukoliko se ta zemlja priključi raketnom odbrambenom sistemu NATO-a.\nDanski ministar spoljnih poslova, Martin Lidegard gnevno je odgovorio da su takvi komentari "neprihvatljivi" i da je Vanin "otišao predaleko" kada je rekao da "će svi koji se pridruže" odbrambenom štitu "ubuduće biti meta ruskih balističkih projektila".


Banja Luka: Peti Forum o internacionalizaciji poslovanja • Preduzetnički Portal RS\nVi ste ovdje: Početna / Vijesti / Banja Luka: Peti Forum o internacionalizaciji poslovanja\nBanja Luka: Peti Forum o internacionalizaciji poslovanja\nPeti Forum o internacionalizaciji poslovanja biće održan 7. i 8. novembra u Banji Vrućici u Tesliću. Forum tradicionalno organizuju Razvojna agencija Republike Srpske i Razvojna agencija Srbije, u okviru Evropske mreže preduzetništva.\nForum će na jednom mjestu okupiti privrednike iz zemalja regiona, EU i svijeta, predstavnike državnih institucija i privrednih komora, razvojnih agencija i drugih organizacija koje pružaju podršku privredi, sve u cilju razmjene iskustva, promovisanja njihovih proizvoda i usluga, kao i uspostavljanja novih poslovih kontakata i buduće saradnje.\nCentralni događaj i ovogodišnjeg Foruma biće Međunarodni poslovni susreti za preduzeća i klastere. Prateći program Foruma podrazumijeva i organizaciju panel diskusija i seminara o različitim temama sa ciljem predstavljanja najboljih praksi, umrežavanja ideja, razmjene informacija, kao i pronalaženja potencijalnih partnera za realizaciju projekata od zajedničkog interesa.\nUčešće na Forumu prijavilo je 180 učesnika iz brojnih zemalja širom svijeta.\n“Prije pet godina počeli smo kao forum o privrednoj saradnji Srpske i Srbije, a prije dvije godine shvatili smo da je to tijesan okvir za naša preduzeća, zbog čega smo odlučili da idemo u njegovu internacionalizaciju. Na dosadašnja četiri foruma bilo je više od 800 učesnika i 1.700 sastanaka predstavnika preduzeća, a privrednici koji su učestvovali na ovakvim skupovima dali su dobre ocjene o njihovoj korisnosti i organizaciji – rekao je direktor Razvojne agencije Republike Srpske Marinko Đukić.\nOrganizaciju i ovogodišnjeg foruma podržalo je resorno ministarstvo i Vlada RS. Ministar privrede i preduzetništva Vjekoslav Petričević istakao je da će forum domaćim privrednicima stvoriti priliku da se predstave u najboljem svjetlu, te da na jednom mjestu razgovaraju sa drugim privrednicima i time omoguće stvaranje poslovnih kontakata.\n“Ujedno, ovo je prvi nastup agencije pod novim imenom koje joj omogućava da se bolje pozicionira i prema fondovima EU, da može pružiti bolje usluge našim privrednicima koji učestvuju u aplikacijama za određene projekte”, rekao je Petričević na konferenciji za medije koja je održana u Banjoj Luci.\nhttp://www.preduzetnickiportalsrpske.net/wp-content/uploads/2019/11/forum.jpg 3024 4032 Daliborka Gavrilovic Kujundzic http://www.preduzetnickiportalsrpske.net/wp-content/uploads/2016/06/LOGO-LAT.png Daliborka Gavrilovic Kujundzic2019-11-04 08:08:002019-11-11 09:08:23Banja Luka: Peti Forum o internacionalizaciji poslovanja\nVlasenica: U toku prijave za učešće na 13. Sajmu poslovnih ideja Šamac: Loša godina za pčelare


SAD pooštrile uslove za izdavanje viza kineskim novinarima\nOdnosi između Vašingtona i Pekinga zaoštreni su posle pojave pandemije korona virusa, Foto: AP\nU jeku kontinuirane napetosti između SAD i Kine oko pandemije korona virusa, dodatno zaoštravanje odnosa između Vašingtona i Peking izazvale su nove smernice američke administracije za izdavanje viza kineskim novinarima, a Amerika pravda oštije mere kao odgovor na tretman prema svojim novinarima u Kini, prenosi Rojters.\nTokom protekih meseci dve države su preduzimale niz restriktivnih mera prema novinarima, a najnovije smerinice državni sekretarijat za unutrašnju bezbednost obrazložio je u petak kineskim "gušenjem nezavisnog novinarstva".\nNove mere, kojima se boravak kineskim novinarima u SAD ograničava na 90 dana uz mogućnost produženja, stupaju na snagu u ponedeljak.\nNeimenovani izvor Rojtersa, zvaničnik u sekretarijatu za unutrašnju bezbednost SAD, izjavio je da se nova pravila uvode da bi se češće i detaljnije razmatrali zahtevi za boravak kineskih novinara, kao i da bi se smanjio ukupan broj predstavnika kineskih medija u Americi.\n"Time ćemo stvoriti bolje uslove za zaštitu nacionalne bezbednosti", rekao je neimenovani američki zvaničnik.\nNovi vizni režim neće biti primenjivan na novinare sa putnim ispravama Honkonga i Makaa.


kvalitet vazduha Архиве - Page 5 of 6 - Valjevo\nDebitovanje VK Valis u Super ligi na “domaćem” bazenu u Lajkovcu?\nGrO SNS Valjevo: “Najoštrije osuđujemo besramne uvrede upućene majci predsednika Vučića”\nZlatni izdanci Valisovog vaterpolo rasadnika\nPlan nastave za petu nedelju školske 2021/22. godine\nDronovi za valjevske škole\nTag Archives: kvalitet vazduha\nTri “crna” decembarska dana kada je uz PM10 i čađ vladala vazduhom!\n31. December 2018.\tComments Off on Tri “crna” decembarska dana kada je uz PM10 i čađ vladala vazduhom!\nPrema podacima Zavoda za javno zdravlje Valjevo, koji vrši merenja koncentracija čađi, SO2 i NO2 u vazduhu na tri lokacije u gradu, u decembru mesecu zabeležena su prekoračenja graničnih vrednosti za čađ i za azot dioksid tokom tri dana na sva tri merna mesta (centar grada, Peti puk, Novo naselje). Tih “crnih” decembraskih dana, 21. i 22. decembra, kada je Valjevo bilo prekriveno ...\nNa javnoj raspravi o aerozagađenju “Krušik” označen kao najveći pojedinačni zagađivač\n27. December 2018.\t1 Comment\nNa tročasovnoj javnoj raspravi o aerozagađenju koja je održana prvog radnog dana ove sedmice, kompanija “Krušik” označena je kao jedan od većih zagađivača vazduha. To je posle uvodnog dela javne rasprave prvi u svom obraćanju spomenuo Dragan Popović, predsednik GrO Jedinstene Srbije. “Ovde niko godinama ne pominje “Krušik” kao velikog zagađivača, ili se plaši da to javno kaže. Nije vojska ...\nOdržana javna rasprava o aerozagađenju – Izneti dobri i konkretni predlozi, najavljene drastične i teške mere!\n25. December 2018.\t3 Comments\nNajavljivana i dugo iščekivana Javna rasparava o aerozagađenju trajala je puna tri sata, a njeni govornici u uvodnom delu bili su zamenik gradonačelnika dr Zoran Živković, kao moderator javne rasprave, načelnik Odeljenja za kontrolu kvaliteta vazduha u Agenciji za zaštitu životne sredine Milenko Jovanović, načelnica Sanitarne inspekcije Kolubarskog okruga dr Branka Miholjčić, direktor JKP Toplana Valjevo Zoran Stepanović i član ...\nZamenik gradonačelnika Valjeva: “Zamolio sam predstavnike opozicije da javna rasprava o aerozagađenju ne bude politička promocija”\n21. December 2018.\tComments Off on Zamenik gradonačelnika Valjeva: “Zamolio sam predstavnike opozicije da javna rasprava o aerozagađenju ne bude politička promocija”\nU susret javnoj raspravi o aerozagađenju u našem gradu, zakazanoj za ponedeljak, 24. decembra, tačno u podne, razgovarali smo sa zamenikom gradonačelnika dr Zoranom Živkovićem koji će biti moderator ove iščekivane javne rasprave. On je za Valjevska posla najavio da će pored njega i gradonačelnika Valjeva dr Slobodana Gvozdenovića javnoj rasporavi prisutvovati direktor Agencije za zaštitu životne sredine Filip Radović sa ...\nLOKALNI FRONT: Javna rasprava o kvalitetu vazduha u Valjevu nužna i neizbežna!\n29. November 2018.\tComments Off on LOKALNI FRONT: Javna rasprava o kvalitetu vazduha u Valjevu nužna i neizbežna!\nUdruženje građana “Lokalni front Va”, na konferenciji za novinare, pozvalo je Valjevce da u petak, 30. decembra, u 9.30 časova, dođu ispred zgrade Gradske uprave i daju svoj potpis za organizovaje javne rasprave o kvalitetu vazduha u našem gradu. Javna rasprava je, prema aktivistima Lokalnog fronta, nužna i neizbežna, a problem aerozagađenja neće rešiti niko drugi do sami građani. Stavljanjem ...\nGrađani taoci loših odluka\n9. October 2018.\tComments Off on Građani taoci loših odluka\nMnogi Valjevci sa strepnjom iščekuju predstojeću zimu ne toliko zbog straha od ledenih talasa i niskih temperatura, već što će narednih meseci udisati vazduh opasan po zdravlje sa nedozvoljenim količinama ugljen monoksida, sumpor dioksida, kobalta, azot oksida i drugih štetnih materija. Zvanična statistika kaže da su Valjevo i Užice po pitanju aerozagađenja najugroženiji gradovi u Srbiji. Statistika iz oktobra prošle godine Svetske zdravstvene organizacije kaže i ...\nValjevski vazduh “zatrovan” PM10 česticama i visoko kancerogenim benzo(a)pirenom!\n1. September 2018.\tComments Off on Valjevski vazduh “zatrovan” PM10 česticama i visoko kancerogenim benzo(a)pirenom!\nAgencija za zaštitu životne sredine Republike Srbije, pri Ministarstvu zaštite životne sredine, objavila je nedavno izveštaj o kvalitetu vazduha za prošlu godinu, prema čijim zvaničnim podacima je Valjevo prvo na listi gradova u kojima su zabeležene najveća srednja godišnja vrednost PM10 čestica i najveća dnevna koncentracija ovih suspendovanih partikula promera manjeg od 10 mikrometara. Podaci iz izveštaja ukazuju da smo ...


Ministar vanjskih poslova BiH Igor Crnadak u Berlinu otvorio privrednu manifestaciju „Dunavski salon“\nMinistar vanjskih poslova Bosne i Hercegovine Igor Crnadak je u okviru dvodnevne radne posjete SR Njemačkoj, kao predstavnik zemlje partnera otvorio privrednu manifestaciju „Dunavski salon“ (Donau Salon 2018) zajedno sa državnom sekretarkom za politička pitanja savezne pokrajine Baden-Württemberg Theresom Schopper. Manifestacija je održana 8. marta 2018. godine u prostorijama Privrednog predstavništva njemačke pokrajine Baden-Württemberg u Berlinu i okupila je preko 800 učesnika i posjetioca, među kojima su bili visoki dužnosnici zemalja Dunavskog regiona, brojni privrednici, tour operateri, te predstavnici medija.\nBosna i Hercegovina je po prvi puta zemlja partner ove manifestacije koja se tradicionalno održava za vrijeme trajanja Svjetskog sajma turizma – ITB Berlin sa ciljem predstavljanja zemalja Dunavskog regiona i jačanja saradnje u oblasti privrede, turizma, obrazovanja i kulture.\nPored bogatog kulturno-umjetničkog programa kojim su se predstavili umjetnici iz cijele Bosne i Hercegovine posjetiocima su na bh. štandu bili izloženi turistički prospekti, brošure, proizvodi, te hrana i piće iz BiH. Manifestaciju su posjetili i ministar trgovine i turizma Republike Srpske Predrag Gluhaković, te direktorica Turističke organizacije Republike Srpske Nada Jovanović.\nU okviru manifestacije upriličena je diskusija na temu „Dunavski salon – Kultura kao pokretač turizma u Dunavskom regionu“. Učesnici debate su se saglasili da zemlje, kojima je rijeka Dunav tačka povezivanja, zajedno čine privredni i kulturni prostor u kojem jačanje međusobne saradnje doprinosi daljem razvitku ovih zemalja i omogućava njihovo povezivanje sa drugim evropskim regionima.


Predsednik Buš za strateško partnerstvo sa Indijom\nAmerički predsednik Džordž Buš izrazio je u razgovoru sa indijskim premijerom Manmohanom Singom, želju za jačom bilateralnom saradnjom, rekavši kako je Vašington posebno zainteresovan za saradnju u oblasti civilnog nuklearnog sektora, svemirskim istraživanjima i sektoru visokih tehnologija.\n"Danas možemo da najavimo naredne etape u strateškom partnerstvu, koje će nam pomoći da poboljšamo saradnju", kazao je Buš na zajedničkoj konferenciji za novinare sa Singom u Vašingtonu.\nSing je u razgovoru sa američkim predsednikom lobirao da Indija dobije mesto stalne članice u Savetu bezbednosti UN.\n"Tokom razgovora, predsednik i ja saglasili smo se u vezi sa činjenicom da realnost mora biti u potpunosti predstavljena u centralnim institucijama i procesu odlučivanja Ujedinjenih nacija. Indija ima razloge da bude jedna od stalnih članica Saveta bezbednosti", kazao je Sing.\nAmerički zvaničnici već su stavili do znanja da SAD neće podržati kandidaturu Indije za stalno članstvo u Savetu bezbednosti UN. Na pitanje šta misli o problematičnim odnosima Indije i Pakistana, koje se spore u vezi sa Kašmirom, predsednik Buš je rekao da te nesporazume dve zemlje moraju da reše same.\n"Naša je uloga da utičemo na zvaničnike dve zemlje" da što pre reše taj problem".\nSing se u Vašingtonu sastaje sa američkim državnim sekretarom Kondolizom Rajs, a u utorak će govoriti na zajedničoj sednici oba doma Kongresa.


Ministar Hodaj predstavio prioritete MSP pred Odborom za spoljne poslove Skuptine Kosova - Vesti - Ministarstvo Inostranih Poslova - Kosovo NaslovnaKontaktSitemapa Shqip\n12345678910111213141516171819202122232425262728293031\tMinistar Hodaj predstavio prioritete MSP pred Odborom za spoljne poslove Skuptine KosovaPritina, 27. april 2012.  Ministar spoljnih poslova Republike Kosovo Enver Hodaj podneo je danas izvetaj na sastanku Odbora za spoljne poslove Skuptine Republike Kosovo o dosadanjem radu i planovima Ministarstva spoljnih poslova.\nPreuzi na realnu velicinuMinistar Hodaj je poslanicima predstavio glavne prioritete MSP zajedno sa detaljnim informacijama u vezi sa nivoom realizacije i dosadanjim rezultatima.\nPotpuno okoncanje procesa priznavanja Republike Kosovo\nMinistar Hodaj je kazao da je potpuno okoncanje procesa priznavanja Republike Kosovo kontinuirani prioritet u poslednje cetiri godine posle proglaenja nezavisnosti Kosova. Hodaj je obznanio da je do sada imao susrete sa 26 ministara spoljnih poslova zemalja koje nisu priznale Republiku Kosovo. Moja aktivnost ima globalni geografski karakter, ukljucuje zemlje Latinske Amerike koje su veoma blizu priznavanja, zemlje Srednjeg istoka koje su takode veoma blizu priznavanja, kao i azijske zemlje koje su takode veoma blizu priznavanja. Ministar je takode kazao da je MSP prole godine uradilo strategiju koja je ove godine revidirana, kao i da su imenovani clanovi Komisije za konkretne planove i strategije MSP za to skorije okoncanje ovog procesa. Hodaj je naglasio da su tokom 2012. godine Kosovo priznali Haiti, San Tome i Principe, kao i Brunei Daressalam, dok se ocekuje da tokom godine jo 4-5 drava javno objave svoju odluku o priznavanju Kosova.\nU tom pravcu smo uloili maksimalne napore da pospeimo plan priznavanja i potpuno okoncamo proces priznavanja Republike Kosovo, kazao je Hodaj.\nPriznanje Kosova od strane pet zemalja Evropske unije Ministar Hodaj je obavestio clanove Odbora za spoljne poslove da ima redovne kontakte sa svim tim zemljama EU na nivou ministara spoljnih poslova. Mogu da kaem da su razlozi zbog kojih te zemlje nisu priznale Kosovo unutranje politicke prirode, a ne spoljnopoliticke prirode, pri cemu mi u svakodnevnoj komunikaciji cinimo napore da i tih pet zemalja EU detaljno informiemo o svim okolnostima koje se ticu Kosova i da im predstavimo detaljne koncepte zato treba da priznaju Kosovo, kazao je Hodaj. Clanstvo Kosova u organizacijama, inicijativama i regionalnim evropskim i globalnim mehanizmima Ministar Hodaj je kazao da MSP ima detaljan plan zahteva za clanstvom i da se zamenik ministra Petrit Seljimi intenzivno bavi ovim poslom, koordinirajuci kompletne aktivnosti u Vladi Kosova i da su svako ministarstvo i svaka agencija na centralnom i lokalnom nivou imenovali ljude sa kojima se svakodnevno komunicira. Do sada smo podneli zahteve za clanstvo u 27 regionalnih i evropskih organizacija, pri cemu smo dobili pozitivne odgovore da moemo da se uclanimo u sedam politickih, finansijskih, zdravstvenih, sportskih i kulturnih organizacija, kazao je ministar. Regionalna saradnja Ministar Hodaj je kazao da MSP ima za cilj da sa zemljama regiona kontinuirano jaca dobrosusedske kontakte. On je kazao da je samo tokom ove godine MSP imalo oko cetiri konsultacija i unutranjopolitickih dijaloga sa zemljama regiona, sa Albanijom, Crnom Gorom, Makedonijom i Hrvatskom i da ce se tokom ove godine obaviti konsultacije na politickom nivou sa svim ostalim zemljama regiona. Na cilj je da sa svim tim zemljama imamo veoma intenzivnu saradnju u svim oblastima, kazao je Hodaj.\nIntegracija Kosova u evroatlantske strukture Ministar spoljnih poslova Kosova je kazao da je tokom 2012. godine imao mogucnost da se susretne sa 13 ministara zemalja clanica EU i ta je tokom posete premijera Tacija Vaingtonu imao mogucnost da se sretne sa sekretarkom Klinton. Hodaj je kazao da u ovom aspektu postoje tri glavna cilja: vizna liberalizacija, brz i uspean zavretak studije izvodljivosti koja vodi ka potpisivanju Sporazuma o pridruivanju i stabilizaciji, kao i transformacija BSK u vojsku Kosova tokom 2013. godine.\nMinistar Hodaj je kazao da je MSP do sada iniciralo strateko partnerstvo, izradom konkretnih dokumenata sa sledecim zemljama: SAD, Velika Britanija, Nemacka, Albanija i Slovenija, napominjuci da su u tom pravcu otvoreni za sugestije od strane Odbora za spoljne poslove. Ekonomska diplomatija Ministar je upoznao clanove Odbora da je uradena Strategija za ekonomsku diplomatiju MSP u tesnoj saradnji sa USAID-om, koja je posle irokih konsultacija poslata na usvajanje Vladi i koja ce sluiti kao orijentacioni plan u tom pravcu. Hodaj je takode obavestio clanove Odbora o ekonomskim konferencijama koje su do sada organizovane u Italiji i Nemackoj, kao i o planovima za odravanje takvih konferencija i u Francuskoj, Madarskoj, Turskoj, vajcarskoj, Japanu, Holandiji, vedskoj i SAD. Javna diplomatija\nHodaj je u ovom aspektu kazao da je MSP pomoglo izdavanje nekoliko knjiga i casopisa koje su poslate stranim ambasadama i dravama, kao i da je organizovalo citav niz drugih aktivnosti koje imaju za cilj promociju Kosova u medunarodnim okvirima i poboljanje slike Kosova u svetu. Uspostavljanje diplomatskih odnosa izmedu Kosova i zemalja koje su priznale Kosovo Hodaj je kazao da je Kosovo do sada uspostavilo diplomatske odnose sa 44 zemlje i da je cilj da se ove godine uspostave diplomatski odnosi sa jo 35 drugih drava koje su priznale Kosovo.\nPotpisivanje bilateralnih odnosa izmedu Kosova i zemalja koje su priznale Kosovo\nDo sada je, kao to naveo ministar Hodaj, potpisano 86 sporazuma a vie drugih sporazuma je stupilo na snagu. Hodaj je takode kazao da za 2012. postoji 90 novih inicijativa, od kojih je 40 u postupku sa 34 razlicite zemlje. On je kazao da se ti sporazumi odnose na politicku, diplomatsku, ekonomsku, trgovinsku, obrazovnu i kulturnu saradnju. Dokument o principima spoljne politike Ministar Hodaj je kazao da je MSP uradilo nacrt dokumenta koji utvrduje principe spoljne politike Kosova koji je urucio Odboru. Hodaj je kazao da se ocekuje da u junu ovaj dokument bude potpuno zavren i on treba da utvrdi kraktorocnu, srednjorocnu i dugorocnu orijentaciju spoljne politike Kosova.\nParlamentarna diplomatija i diplomatija zajednica\nHodaj je kazao da je MSP napravilo plan poseta predsednika Skuptine nekim zemljama koji ima za cilj lobiranje za priznavanje Kosova i jacanje odnosa izmedu Kosova i raznih zemalja. On je takode naglasio interes MSP za snanu promociju diplomatije zajednica koja moe da pomogne povecanju broja priznanja Kosova. Ambasade Republike Kosovo\nMinistar Hodaj je upoznao clanove Odbora za spoljne poslove sa radom ambasada Republike Kosovo i potpunom koordinacijom na realizaciji prioriteta i ciljeva spoljne politike Kosova. On je kazao da je MSP uspelo da zavri proces imenovanja ambasadora u Tirani, Skoplju i Ljubljani i da je proces rotacije pri kraju.\nMinistar Hodaj je posle toga odgovarao na pitanja i interesovanja clanova parlamentarnog Odbora za spoljne poslove Skuptine Kosova pri cemu je voden otvoren dijalog i iskazana potpuna spremnost Ministarstva spoljnih poslova da jaca saradnju u realizaciji ciljeva spoljne politike Kosova.


Dačić: Koristan susret u Briselu - Dnevni list Danas\nPočetna » Politika » Dačić: Koristan susret u Briselu\n1Piše: M. Stojanović 19. maja 2017. 12.00\nTaj sastanak će doprineti smanjenju tenzija na Balkanu, primetnim u poslednje vreme, nakon intenziviranja priča o „velikoj Albaniji“, kaže za Danas prvi potpredsednik Vlade i ministar spoljnih poslova Srbije Ivica Dačić, komentarišući poziv Mogerinijeve šestorici premijera sa Zapadnog Balkana da se okupe 24. maja u sedištu EU.\nŠef srpske diplomatije za naš list, takođe, najavljuje da je ministar spoljnih poslova Italije Anđelino Alfano pozvao da istoga dana u Rim dođu ministri spoljnih poslova Zapadnog Balkana „radi dogovora o samitu koji se održava u Trstu 12. jula“.\nPremijer Aleksandar Vučić izjavio je juče novinarima u Odžacima da „pretpostavlja“ da će 24. maja ići u Brisel, prenela je TV N1. „Nisam ja taj koji može da bira društvo, a, verovatno, i oni drugi bi izabrali nekog drugog da mogu… Mislim da sam dobio pozivnicu za taj sastanak“, kazao je Vučić.\nMaja Kocijančić, portparolka Federike Mogerini, izjavila je preksinoć da je Mogerini pozvala premijere „da bi se razmotrila situacija u svetlu najnovijih zbivanja u regionu“. Ona je istakla da na „nezvaničnoj radnoj večeri“ visoka predstavnica EU želi da s premijerima Albanije, BiH, Crne Gore, Kosova, Makedonije i Srbije „zajednički sagleda kako dalje ići napred“.\nAleksandra Joksimović, predsednica Centra za spoljnu politiku, navodi za Danas da je „svako okupljanje lidera regiona u Briselu značajno i ima dvostruku ulogu“.\n– Jedna je simbolična i predstavlja otvorena vrata Brisela za zemlje regiona, kao i brigu za dešavanja u regionu. Druga je konkretna agenda. S obzirom na povišene tenzije i retoriku, Mogerini će pokušati da smiri situaciju i vrati je u diplomatske okvire. Pretpostavljam da će biti reči i o predstojećem sastanku u Trstu, u okviru Berlinskog procesa. Ključno pitanje na koje će Brisel morati da se fokusira u narednom periodu su poluge uticaja u regionu. Poslednja poseta Mogerini, ali i posete drugih zvaničnika EU regionu, dovele su do izostanka reakcije, što pokazuje i slučaj Makedonije. Tek je dolaskom Hojt Jia, visokog zvaničnika američkog Stejt departmenta, došlo do pomaka, i to u svim centrima u kojima je boravio, ističe naša sagovornica.\nAleksandra Joksimović konstatuje da će „samo jasna evropska perspektiva povratiti ukupan uticaj EU na događanja, razvoj demokratije i reformske procese na Zapadnom Balkanu“.\nIvica DačićBeograd, Brisel\n19. maja 2017. u 15.25